
Palette Ranshissa, Graybullin rannalla,
vietetyille päiville omistan tiimiin
kirjan. Sain siellä metsämiehiltä,

I.

Kaukana villin Lännen villeimmässä
K osassa hän syntyi, Vähän Pineyn
latvoilla, yläpuolella sen paikan, jossa
nykyään on Palette Ransh, ja kolmattakymmentä
vuotta on siitä vierryt.

Emo oli noita tavallisia "hopearipsejä",
se eli omaa hiljaista elämätään niinkuin
halusta kaikkikin karhut, huolti talouttaan,
täytti velvollisuutensa perhettään kohtaan,
eikä pyytänyt keneltäkään suurempaa
suosiota kuin saada olla omissa oloissaan.

Heinäkuu oli jo kulumassa, kun se
vei huomattavan joukkonsa Vähän Pineyn
rantaa pitkin alas Graybullille ja

näytti niille, mitä marjoja mansikat ovat
ja mistä niitä pitää hakea.

Emon syvästä vakaumuksesta huolimatta
eivät penikat olleet huomattavan
isoja eivätkä hyvän näköisiäkään; ja kuitenkin
se oli huomattava perhe, sillä niitä
oli neljä, vaikk'ei monikaan karhu eukko
voi ylpeillä enemmästä kuin kahdesta.

Hauskoja aikoja elivät nyt pörhöiset
pienokaiset, vuoriston ihanata kesäaikaa,
kaikenlaisen hyvyyden runsaudessa hekumoiden.
Emo väänsi nurin joka pölkyn
ja laakakiven, mitä eteen sattui, ja
paikalla kun se oli kohotettu, ne kaikin
hyökkäsivät sen alle kuin pienet porsaat
nuolaisemaan suuhunsa siellä piilevät
muurahaiset ja toukat.

Niiden päähän ei koskaan pälkähtänyt,
että moamon voima voisi joskus

pettää ja iso paasi pudota, juuri kun he
olivat alle ennättäneet; ja tuskinpa sitä
olisi tullut ajatelleeksi kukaan muukaan,
joka olisi sattunut näkemään emon valtavan
käsivarren ja jykevän olkapään tuuhean
kellertävän turkin alla liikkuvan.
Ei, ei; se käsivarsi ei voinut koskaan
pettää. Oikeassa olivat pienokaiset. Siksipä
ne kiireessään, kuka ensiksi ennättäisi,
jokaisen uuden pölkyn luona tuuppivat
ja tyrkkivät toisiaan nurin ja rääkäisivät
vähät rääkäyksensä, ärhentelivät
vähät ärhentelynsä, ikäänkuin olisi kussakin
ollut porsas, penikka ja kissanpoikanen
kaikki yhteen kääräistyinä.

Ne tunsivat jo hyvin tuon tavallisen
pienen ruskean muurahaisen, joka ylämaassa
asustaa kaatuneitten puitten alla,
mutta nyt ne ensi kerran sattuivat ison

lihavan ja herkullisen metsämuurahaisen
pesälle ja tunkeilivat nyt kaikin sen ympärille
nuollakseen suuhunsa ne mitä
ulkona juoksenteli. Mutta hyvin pian
ne älysivät, että saivatkin suuhun enemmän
kaktuksen okia ja hietaa kuin
muurahaisia, kunnes emo sanoi karhun
kielellä: "malttakaa, jahka minä näytän".

Se pyyhkäisi keosta kukkuran pois,
sitten laski sen päälle ison kämmenensä
vähäksi aikaa lappealleen, ja kun kämmenessä
alkoi kiehua vihaista muurahaista,
niin se nuolaisi ne suuhunsa yhdellä
lotkauksella ja sai siten oivan runsaan
suuntäyden pureskeltavakseen ilman
ainoatakaan hietajyvästä tai kaktuksen
piikkiä. Pian sen penikatkin oppivat.
Nämä laskivat kukin pienet ruskeat
kämmenensä muurahaiskeon päälle, niin

että sen ympärillä oli täysi kehä kämmeniä,
ja siinä sitä istuttiin, niinkuin
lapset sormusta kätkemässä, ja jokainen
nuoli ensin oikean ja sitten vasemman
kämmenensä, taikka joku läimäytti veljeään
korvalle, kun tämä sattuikin hänen
kämmenensä nuolaisemaan, kunnes muurahaiskeko
oli puhdistettu ja joudettiin
muille markkinoille.

Muurahaiset ovat hapanta syötävää ja
karhujen tuli jano, jonka vuoksi vanha
ja viisas asteli edellä joelle. Kun siellä oli
juotu, minkä kutakin halutti, ja jalkoja
viruteltu, niin käveltiin joen rantaa suvannolle,
jossa vanhan terävä silmä huomasi
parven puhvelikaloja itseään pohjassa
paistattamassa. Vesi oli sangen matalalla,
soran sekaisia suonia vain syvien hautain
välillä, ja moamo sanoi pienokaisilleen:

"Istukaa nyt tähän pientarelle, niin
saatte oppia vähän uutta."

Ensin se kulki suvannon alapäähän ja
hämmensi mutapilven tyyneen veteen
häälymään. Mutapilvestä venyi pitkä
häntä kuin esirippu virtapaikkaa kohti.
Sitten se hiljaa rantaa pitkin kiertäen
hyppäsi suvannon yläpäähän niin suurella
pauhulla kuin suinkin. Kalat olivat
kokoontuneet siihen päähän, mutta
tämä äkkihyökkäys ajoi ne hurjaan pakoon
ja ne hyökkäsivät suin päin mutapilveen.
Kun on puolen sataa kalaa,
niin on joukossa aina joku houkkakin,
ja näitä nyt hyökkäsi puolen kymmentä
pimitetyn veden kautta virtapaikkaan,
jossa ne ennenkuin aavistivatkaan. joutuivat
matalalle sorapohjalle plätiköimään.
Vanha hopearipsi nakkasi ne

pientarelle ja pienokaiset suurella melulla
hyökkäsivät näitten hullunkuristen
lyhyitten käärmeitten kimppuun, jotka
eivät päässeet paikastaankaan, ja hotkivat
ja ahmivat, kunnes pikku vatsat olivat
pullollaan kuin ilmapallot.

Ne olivat nyt syöneet niin paljon ja
aurinko paahtoi niin kuumasti, että kaikkia
rupesi kovasti raukaisemaan. Niinpä
emokarhu vei ne pieneen rauhaiseen
kolkkaan, ja paikalla kun se asettui levolle,
nämä kaikki, vaikka helteestä läähättäen,
ryömivät sen ympärille ja kävivät
nukkumaan, pienet ruskeat käpälänsä
kokoon käpertäen ja tuikaten pienen
mustan kuononsa villan sisään kuin kovalla
pakkasella.

Tunnin tai parin kuluttua aljettiin haukotella
ja oikoa jäseniä, paitsi pikku

Karvarullia, joka oli pienin kaikista; se
kurkotti hetkisen suippoa kuonoaan ja
ryömi sitten takaisin moamon jykevien
käsivarsien väliin, sillä se oli; pikku
raukka, helläluontoinen ja hemmoteltu.
Suurin, se joka myöhemmin Vahbin nimellä
tunnetaan,.kellistyi selälleen, tassut
taivasta kohti, ja alkoi repiä maasta
esiin pistävää juurta, morahdellen itsekseen
sitä pureskellessaan tai läimäyttäen
sitä käpälällään, kun se ei pysynyt siinä,
missä olisi pitänyt. Rasavilli, se huimapää,
alkoi vedellä Käherikköä korvista ja sai
* omalle korvalleen hyvän puustin. Pantiin
ä pieneksi painiksi, tiukaksi pieneksi hallavankeltaiseksi
keräksi takertuneina mukellettiin
sinne ja tänne pitkin nurmikkoa
ja, ennenkuin huomattiinkaan, kierähdettiin
törmältä jokea kohti näkymättömiin.

Melkein paikalla kuului sitten pienten
paininlyöjäin hätääntynyt avunkiljunta.
Niiden äänestä puhui todellinen kauhistus,
siitä ei voinut erehtyä. Joku kamala
vaara uhkasi.

Kavahtipa jalkeille hiljainen emo,
muuttui ilmetyksi paholaiseksi ja töytäsi
rinteelle paraiksi nähdäkseen valtavan
sonnin murhanhimoisesti hyökkäävän
pientä otusta vastaan, jota se epäilemättä
luuli keltaiseksi koiraksi. Käden käänteessä
olisivat Käherikön päivät olleet
luetut, sillä sen jalka oli pientarella pettänyt;
mutta samassa kuului raskasten
jalkain töminää ja karjaus, joka säikäytti
ison sonninkin, ja valtavana kellervänä
karvakeränä karhuemo poukkui sonnin
kimppuun. Hänen! karjan ruhtinaan,
kaikkien näitten lakeitten herran, mitä

tarvitsi hänen pelätä? Se mylvi syvä-äänisen
sotahuudon ja hyökkäsi, seivästääkseen
ison karhun pientareeseen kiinni;
mutta samalla kuin se painoi niskansa
repiäkseen kontion hohtavilla sarvillaan,
tämä antoi sille pyörryttävän läimäyksen,
ja ennenkuin sonni tointui, oli kontio jo
sen olkapäillä ja hirveillä kynsillään
raastoi ja raastoi lihaa sen kylkiluista.

Sonni kiljui raivosta ja puski ja
nousi takajaloilleen, vetäen kerallaan
kontiota. Kun se_sitten suin päin syöksyi
rinnettä alas, niin kontio päästi irti itse
pelastuakseen, ja sonni mukelsi jokeen.

Tämä oli sille onni, sillä karhu muoria
ei haluttanut lähteä itseään' kastelemaan;
sonni kaalasi toiselle puolelle ja raivosta
ja tuskasta mylvien kaikkosi pois ja
yhtyi karjaan, johon se kuului.

II.

Vanha eversti Pickett, karjakuningas,
ratsasti maillaan. Edellisenä yönä hän
oli nähnyt uudenkuun laskevan Pickets'
Peakin valkoisen keilan taa.

"Viime kuun näin Frank's Peakin
päällä", hän sanoi, "ja koko kuukauden
oli minulla huono onni; mutta nyt kaiketi
onni muuttui."

Seuraavana aamuna hänen onnensa
alkoikin. Washingtonista tuli kirje ja
suostumus hänen pyyntöönsä, että ranshille
perustettaisiin postitoimisto, ja siinä
vielä oli kohtelias kysymys, "minkä
ehdotatte uuden postitoimiston nimeksi?"

Eversti otti naulasta uuden rihlansa,
45–90 repeterin. "Entäs tämä sitten",
hän sanoi; "olihan nyt minun kuuni!
ja hän nousi Graybullin vartta ylöspäin
katsomaan, miten karja jaksoi.

Kulkiessaan Rimrock vuoren lievettä
hän kuuli etäistä mölyä, niinkuin olisi
sonneja tapellut, mutta hän ei siitä sen
enempää välittänyt, ennenkuin oli kiertänyt
vuoren nokan ja näki alhaalla lakeudella
karjansa kuopivan, niin että
maa pöllysi, ja kuuli sen ammuvan siihen
laatuun, kuin se oman heimonsa
verta haistaessaan ammuu. Hän huomasi
pian, että suuri sonni, itse pääpomo,
oli ylt'yleensä verissään. Selkä ja kyljet
olivat kuin pantterin repimät ja pää
kuin toisen sonnin ruhjoma.

"Harmaa karhu", morahti eversti, sillä

hän tunsi vuoriston. Sukkelaan hän jäljistä
katsoi, mistä sonni oli tullut, ja ratsasti
sitten korkeaa törmää kohti, josta
näki kauemmaksikin. Välillä oli, lähellä
Pineyn suuta, Graybullin sorainen kaalamo.
Hevonen sotki kylmää kuohuvaa
vettä ja alkoi nytkäyksin kavuta toiselle
äyräälle.

Tuskin oli ratsumiehen pää noussut
penkan päälle, kun käsi tapasi pyssyä,
sillä siellä oli täydesti näkyvissä viisi
harmaata karhua, yksi iso ja neljä penikkaa.

"Juoskaa metsään," rähähti karhu
muori, sillä se tiesi, että ihmisillä on
pyssyt. Ei siksi, että se olisi omasta
puolestaan pelännyt; mutta se ajatus oli
niin kamala, että moiset kojeet pääsisivät
hänen sydänkäpyjensä joukkoon. Se

karkasi opastamaan niitä Ala-Pineyn
hirsimurrokkoon. Mutta kamala murhaava
ammunta alkoi.

Piu! ja karhu emo tunsi kuolon pistoksen.

Piu! jo mukelsi Karvarulli, pikku raukka,
nurin niskoin tuskasta rääkäisten ja
siihen jäi.

Vihasta ja raivosta ärjyen karhu emo
kääntyi vihollista vastaan.

Piu! jo tunsi hervahtavansa ja kuolevansa,
olkapää läpi ammuttuna. Ja ne
kolme pientä penikkaa, tietämättä mitä
tehdä, juoksivat takaisin emonsa luo.

Piu! pau! ja Rasavilli ja Käherikkö
vaipuivat kuolonkouristuksissa sen viereen
ja Vahb, kauhistuneena ja ymmällään,
juoksi piiriä niiden ympäri. Sitten
se, tuskin itsekään tietäen miksi, pyörsi

ympäri ja hyökkäsi hirsimurrokkoon ja
katosi, kun vielä viimeinen pau Viuhautti
hänellekin pistävän tuskan ja ruhjoi
takakäpälän kelvottomaksi,

Tästä sai postitoimisto nimekseen
"Neljä-Karhua". Eversti näytti olevan
hyvillään siitä, mitä oli tehnyt; ja taisipa
hän sitä kehaistakin.

Mutta kaukana Anderson's Peakin
metsissä olisi samana yönä voitu nähdä
pienen ramman karhun poikasen vaeltavan,
ontuen ja jälkeensä jättäen veritahran
joka kerta, kun yritti laskea alas
takatassunsa; itkien ja vikisten, "moamo!
moamo! voih, moamo, missä sinä olet?"
sillä sen oli kylmä ja nälkä, ja jalkaan
koski niin kipeästi. Mutta ei ollut emoa
tulemaan hänen luokseen, eikä hän uskaltanut

palata sinne, mihin oli hänet
jättänyt, ilman päämäärää hän vain
hongikossa harhaili.

Sitten hän vainusi outoa eläinhajua ja
kuuli raskaita askelia; ja kun 'hän ei
tiennyt mitä muuta tehdä, niin hän kiipesi
puuhun. Samalla tuli puun alle
joukko isoja, pitkäkaulaisia, hoikkakoipisia
eläimiä, jotka olivat vielä moamoakin korkeampia.
Kerran ennen hän oli
niitä sen näköisiä nähnyt, eikä hän niitä
silloin pelännyt, sillä olihan moamo
mukana. Mutta nyt hän pysyi puussa
hyvin hiljaa, ja isot eläimet lähelle tultuaan
pysähtyivät ruohoa poimimaan ja
sitten sieraimiinsa puhaltaen juoksivat
pois näkyvistä.

Hän pysyi puussa melkein aamuun
saakka ja oli silloin niin kankeana, että

tuskin pääsi maahan kapuamaan. Mutta
sitten nousi lämmittävä aurinko, ja etsiessään
marjoja ja muurahaisia hän alkoi
jaksaa paremmin, sillä hänen oli kovin
nälkä. Sitten hän palasi takaisin Pineyn
rannalle ja pisti haavotetun jalkansa
jääkylmään veteen.

Hän aikoi palata takaisin vuorille,
mutta täytyihän sitä vielä
käydä sillä paikalla, johon moamo
ja veljet olivat jääneet. Kun iltapäivä
lämpeni, niin hän astua nilkutti
hongikkoa virran suuntaan
ja sitten Graybullin rantoja alaspäin,
kunnes tuli sille paikalle,
jossa eiliset kalakestit oli pidetty;
ahnaasti hän purra rouskutteli
päitä ja muita tähteitä, mitä löysi.
Mutta tuuli kantoi siihen outoa

kamalaa hajua. Tämä pelotti häntä,
ja kun hän kulki alas sinne päin,
päin, missä oli viimeksi emonsa nähnyt,
niin haju kävi pahemmaksi. Hän tirkisteli
varovaisesti sitä paikkaa ja näki
siellä lauman kojootteja jotain repimässä.
Mitä ne repivät, sitä hän ei tiennyt;
mutta emoa ei näkynyt, ei kuulunut,
ja se löyhkä, joka teki niin pahaa ja
pelotti häntä, oli vielä entistäkin kamalampi,
hän sen vuoksi rauhallisesti kääntyi
takaisin Ala-Pineyn hirsimurrokkoa
kohti eikä enää milloinkaan palannut
takaisin kadonneita omaisiaan etsimään.
Emoansa hän kaipasi enemmän kuin
milloinkaan ennen, mutta mikä lienee
korvaan kuiskannut, että se oli suotta.

Kun yökylmä vaipui maille, niin hän
kaipasi emoaan yhä enemmän ja enemmän

ja uikutteli sinne tänne onnahdellessaan,
yksinäinen pikkuinen orpo raukka.
Ei se ole eksynyt, jolla ei kotoa ole,
mitä etsiä, hän oli vielä eksynyttä kurjempi
ja yksinäisempi, jalkoja pakotti
ja vatsa vaati sitä juomaa, jota ei enää
milloinkaan saisi. Yöllä hän löysi onton
puun ja sen sisään ryömien koetti nähdä
unta, että moamon suuret karvaiset käsivarret
häntä syleilivät, ja sitä hän hönötteli
nenäänsä, kunnes vaipui uneen.

III.

Vahb oli aina ollut synkkä pikku
karhu; ja se onnettomuuksien paljous,
joka hänet yllätti, juuri. kun hänen mielensä
oli muodostumassa, teki hänet
vielä entistä jurommaksi ja tylymmäksi.

Ei näyttänyt olevan ketään, joka ei
olisi ollut häntä vastaan. Hän koetti
pysyä piilossa Pineyn ylisissä metsissä,
etsien päivällä ravintoaan ja yöt leväten
ontossa puussa. Mutta eräänä iltana
kolon olikin anastanut piikkisika, joka
oli yhtä suuri kuin hänkin ja häjy kuin
kaktuspensas. Vahb ei voinut tehdä

sille mitään. Hänen täytyi luopua kolostaan
ja hakea toinen pesä.

Eräänä päivänä hän lähti alas Graybullin
lakealle kaivamaan muutamia
juuria, jotka hän emonsa neuvoista tiesi
hyviksi. Mutta ennenkuin hän oli vielä
kunnolla alkuunkaan päässyt, nousi
maareiästä harmahtavan näköinen eläin,
joka hyökkäsi hänen kimppuunsa kähisten
ja äristen. Vahb ei tiennyt, että
se oli mäyrä, mutta hän näki, että se
oli vihainen ja yhtä suuri kuin hän
itsekin. Hän oli kipeä ja vielä rampakin,
mitäpä muuta, hän liikkasi matkoihinsa
eikä kertaakaan pysähtynyt, ennenkuin
oli harjulla seuraavassa kanjonissa.
Siellä hänet näki muuan kojootti ja tämä
hyppi hänen perässään ja vielä kutsui
toisenkin kumppanikseen lystiä pitämään.

Vahb oli puun vieressä ja kiipesi oksain
sekaan. Kojootit tulivat puun alle hyppien
ja kiljuen, mutta niiden nenä sanoi,
että tämä olikin nuori harmaa karhu,
jota ne olivat ajaneet, ja hyvin pian ne
päättivät, että penikka puussa tiesi emo
harmaan läheisyyttä ja että oli parasta
jättää se rauhaan.

Kun ne olivat pois pujahtaneet,
tuli Vahb maahan ja palasi Pineylle.
Graybullin varrella olisi ollut enemmän
ruokaa, mutta siellä näytti nyt jokainen
olevan häntä vastaan hänen menetettyään
armaan vaalijansa, jota vastoin Pineyn
rannoilla oli edes joskus rauhaa, ja siellä
oli paljon puita, joihin sopi vihollisen
tullessa kiivetä.

Kauan kesti taittuneen jalan parata;
eikä se oikeastaan koskaan parantunut

oikein hyväksi. Haava parani ja kivun
tunto kului pois, mutta siihen jäi kankeus,
jonka vuoksi hän vähän ontui,
ja kämmenkänsät kasvoivat yhteen aivan
toisenlaisiksi kuin toisen jalan. Siitä
oli kiusaa varsinkin puuhun kiivetessä,
taikka kun oli juostava nopeasti vihollisia
pakoon; ja vihollisia oli loppumattomiin,
eikä ainoatakaan ystävää sattunut hänen
tielleen. Moamon menettäessään hän
menetti parhaan ja ainoan ystävänsä.
Moamo olisi opettanut paljon, mitä nyt
täytyi oppia katkeran kokemuksen
kautta, ja olisi varjellut häntä useimmista
pahoista, jotka nyt kohtasivat penikka-aikana –
niin monesta ja niin
katkerasta pahasta, ettei hän olisi mitenkään
niistä elävänä suoriutunut ilman
synnynnäistä jäykkyyttään.

Ketrimännyissä oli tänä vuonna runsas
sato ja tuulet alkoivat pudotella yllin
kyllin kypsiä käpyjä. Vahbin elämä
alkoi käydä vähän helpommaksi. Parani
terveys, karttuivat voimat, ja ne eläimet,
joita hän joka päivä tapasi, jättivät hänet
nyt rauhaan. Mutta hänen herkutellessaan
ketripuistossa eräänä aamuna myrskyn
jälkeen, marssi mäkeä alas iso
musta karhu. "Vastaantulija ei salolla
ystävä", tämän sananparren oli Vahb jo
oppinut. Hän kapusi lähimpään puuhun.
Musta karhu ensinnä pelästyi,
kun vainusi harmaan karhun hajun;
mutta nähdessään, että se olikin vain
penikka, se rohkaisi mielensä ja tuli
möristen Vahbia kohti. Se osasi kiivetä
yhtä hyvin kuin pieni harmaa karhu,
paremminkin, ja vaikka Vahb olisi

noussut kuinka korkealle, niin musta
karhu tuli perässä, ja kun Vahb oli
mennyt pienimmälle ja korkeimmalle
oksalle, joka suinkin kantoi, niin musta
karhu tylysti ravisti hänet irti, niin että
hän putosi maahan tärskähtäen ja ruhjoutuen
puolipökerryksiin. Voihkien
hän liikkasi pois, ja ainoa syy, joka
pidätti mustaa karhua häntä seuraamasta
ja ehkä tappamasta, oli se
pelko, että vanha harmaa ehkä oli
lähettyvillä. Ja niin Vahb karkotettiin
kaikista näistä hyvistä ketrimetsistä joen
suupuoleen.

Graybullin rannoilla ei tähän aikaan
ollut paljoa ruokaa. Marjat olivat melkein
kaikki loppuneet; ei ollut kaloja
eikä muurahaisia, ja pakottavin paikoin,
yksinäisenä ja kurjana Vahb vaelsi ja

--040--

vaelsi, kunnes oli jo Meteetseen puolessa
myötämaissa.

Kojootti juosta loikki marunavarvukkoa
hänen perässään. Vahb koetti
juosta, mutta siitä ei tullut mitään. Kojootti
pian sai hänet kiinni. Mutta
sitten Vahb äkkiä epätoivoisen rohkeuden
puuskauksessa kääntyi päin ja kävi
päälle. Hämmästynyt kojootti kiljahti
säikähdyksestä kerran tai pari ja pakeni
häntä koipien välissä. Näin Vahb oppi,
että sota on rauhan hinta.

Mutta huono oli ruuan saanti täällä;
oli liian paljon karjaa; ja Vahb oli matkalla
Meteetseen kanjonin etäisiä käpymetsiä
kohti, kun hän näki aivan samanlaisen
miehen kuin se murheen päivänä
nähty. ja samassa hän kuuli
paun ja marunan varret kahahtivat ja

kaatuivat aivan hänen selkäänsä. Kaikki
sen päivän kamalat hajut ja vaarat palasivat
hänen mieleensä, ja Vahb juoksi,
niin ettei ollut koskaan ennen sitä
juoksua juossut.

Hän pääsi pian kuruun ja kulki sitä
pitkin kanjoniin. Kahden kallion välissä
oli aukko, joka näytti tarjoavan
suojaa, mutta hänen laukatessaan sitä
kohti juoksi väliin lehmä, joka pudisti
päätään ja korskui uhkauksia hänen
henkeään vastaan. Hän hyppäsi syrjään
pitkälle, kaatuneelle puulle, joka johti
törmän päälle, mutta äkkiä ilmestyi yläpäähän
vihainen ilves ja ärhenteli, että
viisainta kääntyä takaisin. Tässä ei
ollut aikaa riitelemiseen. Katkerasti
Vahb tunsi, että maailma oli täynnä
vihollisia. Mutta hän kääntyi ja kapusi

kalliorinnettä ylös niihin käpymetsiin,
jotka paartavat Meteetseen äyräitä.

Oravat näyttivät harmittelevan hänen
tuloaan ja haukkuivat vimmatusti. Ne
ajattelivat käpyjään. Ne tiesivät, että
tämä karhu tuli niiden varastoja rosvoamaan,
ja seurasivat häntä ylhäällä puissa
haukkuen ja sättien ja pitäen niin pahaa
melua, että vihollinen olisi voinut saada
tuosta metelistä johtoa, ja se juuri olikin
niiden tarkotus.

Kukaan ei tosin ajanut takaa, mutta
se teki Vahbin levottomaksi ja hermostuneeksi.
Hän siis jatkoi matkaansa,
kunnes saapui petäjämetsän ylärajalle,
jossa sekä ravintoa että vihollisia oli
niukasti, ja täällä, vuorioinaitten maitten
rajoilla, hän vihdoinkin sai lomaa levätäkseen.

IV.

Vahb ei koskaan ollut helläluontoinen,
niinkuin hänen pikku sisarensa, ja monilukuisten
vihollistensa vainon kautta
hän kävi yhä jurommaksi ja jurommaksi.
Miksi ne eivät voineet jättää häntä rauhaan
omaan kurjuuteensa? Miksi oli
jokainen häntä vastaan? Voi jos olisi
saanut moamon takaisin! Voi jos olisi
voinut tappaa sen mustan karhun, joka
oli hänet kotometsistä karkottanut! Hänen
mieleensä ei juolahtanut, että hänkin
vielä kasvaisi isoksi. Ja se häjy ilves,
joka oli ollut niin ylpeä voimiensa puolesta;
ja entä se mies, joka oli yrittänyt

hänet tappaa. Vahb ei unohtanut ainoatakaan
ja hän vihasi heitä kaikkia.

Vahb huomasi uuden maansa sangen
hyväksi, sillä oli hyvä käpyvuosi. Hän
keksi juuri sen, mitä oravat olivat pelänneetkin,
sillä nenä johti häntä niille
pienille vilja-aitoille, joihin ne olivat
talveksi koonneet suuret määrät käpyjä.
Olihan se oraville suuri vääryys, mutta
Vahbille se oli hyvä onni, sillä kävyt
olivat herkullista ruokaa. Ja kun päivät
lyhenivät ja öisin alkoi kylmätä, niin
hän oli hyvissä lihoissa ja pulskan
näköinen.

Hän vaelteli nyt kanjonin joka suuntaan,
eläen enimmäkseen ylämetsissä,
mutta tullen aina joskus ravintoa hankkimaan
melkein aina joelle saakka.
Hänen eräänä yönä vaeltaessaan syvän

--047--

[Kuva]

--048--

[Tyhjä sivu]

--049--

veden partaalla, kantoi nokkaan omituista
hajua. Se oli sangen hyvää hajua
ja hän kulki sitä kohti veden reunalle
saakka. Se näytti tulevan uponneesta
lie'osta. Kun hän kurotti sitä
kohti, niin äkkiä näppis, toinen hänen
käpälistään tarttui lujasti kiinni teräksisiin
majavan rautoihin.

Vahb kiljui ja nyki taapäin koko voimallaan
ja veti irti paalun, joka piti
ansaa. Hän koetti ravistaa sitä irti ja
juoksi sitten pois läpi pensaikon, vetäen
sitä perässään. Hän repi sitä hampaillaan;
mutta se vain piti kiinni, tyynenä,
kylmänä, lujana ja liikkumatta. Aina
vähän päästä hän repi sitä hampaillaan
ja kynsillään, taikka hakkasi sitä maata
vastaan. Hän kaivoi sen maahan ja
sitten kiipesi matalaan puuhun, toivoen

*5O*

sen jäljelle jäävän; mutta yhä se vain
piti kiinni, purren hänen lihaansa. Hän
lähti omiin metsiinsä ja istui koettamaan,
eikö olisi keinottelusta apua. Ei
hän tiennyt, mikä se oli, mutta hänen
pienistä viheriän ruskeista silmistään
kiilui sekaisin tuskaa, pelkoa ja raivoa,
hänen koettaessaan saada tämän uuden
vihollisen salat selville.

Han pani pensaitten alle maata, ja
aikoen ehdoin tahdoin musertaa tämän
vehkeen, hän piti sitä maassa toisella
käpälällään ja toista päätä hampaillaan
kiristi, ja hänen alas kuukahtaessaan,
sen alta luiskahtaessa, sangat aukenivat
ja jalka pääsi irti. Se oli tietysti sula
sattuma, että hän sattui samalla kertaa
puristamaan kumpaakin jousta. Hän ei
sitä ymmärtänyt, mutta ei sitä unohtanutkaan,

ja hän sai siitä seuraavan sekavanlaisen
käsityksen: "Veden luona
väjyy ja odottaa kamala pieni vihollinen.
Sillä on kumma haju. Se puree käpälää,
mutta itse se on liian kova purtavaksi.
Mutta kun kovaa pusertaa, niin
siitä pääsee."

Viikon tai enemmänkin pikku harmaa
karhu taas sairasti käpäläänsä, mutta ei
se ollut kovin pahana, kun hän ei vain
kiipeillyt.

Nyt oli se aika vuodesta, kun hirvet
toitottelivat vuorilla. Vahb kuuli niitä
kaiket yöt ja kerran tai pari hänen täytyi
kiivetä, väistääkseen isosarvista hirvihärkää.
Ja se oli sama aika vuodesta,
jona erämiehet ansoineen saapuivat vuorille
ja villihanhet ilmassa soittelivat.
Metsässä oli sitä paitsi monta aivan

uutta hajua. Vahb kävi erästä kohti ja
se johti hänet paikkaan, johon oli yhteen
pinottu muutamia pieniä pölkkyjä;
mutta siihen hajuun, joka oli häntä
puoleensa vetänyt, sekaantui toinen, jota
hän vihasi – hän muisti sen siltä
ajalta, jolloin oli moamonsa menettänyt.
Hän haisteli tarkkaan joka suunnan,
sillä se haju ei ollut kovin väkevä, ja
näin keksi, että se katala haju lähti
edestäpäin eräästä pölkystä ja se makea
haju taas, joka sai suun vettymään,
risutukon alta sen takaa. Hän siis kiersi
sinne, vetäisi pois risutukon, niin että
sai syötin, joka oli lihan kappale, ja
kun hän sen sieppasi, niin edessä oleva
pölkky putosi alas raskaalla poksauksella.

Saipa se Vahbin hyppäämään; mutta
hän pelasti nahkansa ja vielä lihakappaleenkin,

sai uusia kokemuksia ja yksi
vanha kokemus yhä vahvistui, se nimittäin,
että "kun se katala haju on lähellä,
niin ei ole vaara kaukana."

Säiden kylmetessä Vahbia alkoi vahvasti
unettaa; pakkasilla hän nukkui
koko päivän. Vakinaista makuupaikkaa
hänellä ei ollut; hän tiesi joitakuita
kuivia kalliopykäliä päivänpaisteen ja
yhden tai pari suojaista kolkkaa pahan
ilman varalle. Juurakon alla hänellä oli
sangen mukava pesä, ja sinne hän
eräänä päivänä ryömi, kun alkoi puhaltaa
ja lunta tuiskia, ja koukistui
nukkumaan. Ulkona ulvoi myrsky.
Lunta satoi paksumpaan ja paksumpaan.
Se kuormasi petäjät, kunnes ne notkuivat,
ja niiden ravistettua itsensä puhtaiksi
latoi uuden kuorman niiden kannettavaksi.

Sitä tuiskui yli vuorien ja
tuprusi torvimaisiin rotkoihin, huipuilta
ja syrjiltä se puhalsi pois, syvänteet täytti
reunoja myöten. Sitä kasaantui vahvalti
Vahbin pesän päälle suojaksi talven
kylmyyttä ja itseäänkin vastaan: ja Vahb
uinui ja uinui.

V.

Hän uinui havahtumatta talven umpeensa,
sillä se on karhujen tapa, mutta
kun kevät tuli ja herätti, niin hän sentään
tiesi, että oli nukkunut pitkän ajan.
Hän ei ollut paljoakaan muuttunut – isommaksi
oli kasvanut eikä kuitenkaan
ollut paljoa laihempi. Hänen oli nyt
kova nälkä, ja tunkeutuen paksun kinoksen
läpi, joka yhä peitti pesää, hän lähti
ulos ravintoa etsimään.

Siemenkäpyjä ei ollut, ei marjoja eikä
muurahaisiakaan; mutta nenä johti Vahbin
kanjonin yläpäähän talven tappaman
hirven raadolle, ja siellä hän söi

juhla-aterian ja loput hautasi maahan
tulevaisuuden varalle.

Päivä päivältä hän siihen palasi, kunnes
oli kaikki syönyt. Pari kuukautta
oli nyt sangen niukalti ruokaa, ja kun
hirvi oli syöty, niin Vahb menetti kaikki
rasvat, mitä hänellä oli herätessään ollut.
Eräänä päivänä hän kiipesi vedenjakajan
poikki Kauppapuoti-laaksoon. Siellä oli
lämmin ja päivä paistoi, kasvullisuus oli
hyvin edistynyt ja hyvän hän löysi
laitumen. Hän vaelsi alaspäin vankkaa
hongikkoa kohti ja tuota pikaa vainusi
toisen harmaan karhun hajun. Se kävi
väkevämmäksi ja johti karhun jälkien
viereen yksinäiselle puulle. Vahb nousi
takajaloilleen haistelemaan tätä puuta.
Se tuli kovin karhulle ja kuraa ja harmaan
karvoja oli paljon korkeammalla

kuin hän ulottuikaan; ja Vahb tiesi, että
hyvin suuren täytyi sen karhun olla,
joka oli siinä itseään hinkannut. Hän
kävi levottomaksi. Hän oli usein ikävöinyt,
että saisi kohdata jonkun omaa
heimoaan, mutta nyt, kun siihen oli
tilaisuus, hän oli paljasta pelkoa.

Ei kukaan ollut häntä kohtaan osottanut
muuta kuin vihaa hänen yksinäisen
turvattoman elämänsä varressa, eikä hän
voinut tietää, mitä tämä vanhempi karhu
tekisi. Seisoessaan siinä kahden vaiheilla
hän sattui näkemään tuon vanhan
harmaan itsensä, kun se astua löntysteli
mäen rinnettä, pysähtyen silloin
tällöin kaivamaan kamassijuuria

*)

ja
metsänauriita.

Se oli hirviö. Vahb vaistomaisesti
epäili sitä ja hiipi pois kautta metsän ja
meni kallion nikamalle, josta sopi näkemään.

Se iso ukkeli tuli nyt Vahbin jäljille
ja päästi syvän vihan mörähdyksen; se
seurasi jälkiä puun luo ja kahdelle
jalalle nousten repi kaarnaa kynsillään
paljon korkeammalta kuin Vahb oli
ulottunut. Sitten se alkoi nopeaan harpata
Vahbin jälkiä. Mutta penikka oli
nähnyt kylläkseen. Hän pakeni vedenjakajan
poikki takaisin Meteetseen kanjoniin
ja hämärään karhumaiseen tapaansa
päätteli, että hän siellä oli turvassa, karhunlaidun
kun oli niin huono.

Kesän tullessa hän loi karvansa.
Nahka alkoi kovin syyhyä, ja nyt häntä
huvitti rypeä kurassa ja hinkata selkäänsä

--059--

johonkin mukavaan puuhun.
Hän ei nykyään koskaan kiipeillyt:
kynnet olivat liian pitkät, ja vaikka käsivarret
kasvoivatkin isoiksi ja vankoiksi,
niin menettivät ne samalla ranteen notkeuden,
jonka ansiosta harmaan karhun
penikat ja kaikki mustat karhut ovat niin
hyviä kiipeämään. Hän yhtyi nyt luonnostaan
karhujen tapaan ja aina koetti,
kuinka korkealle kuonollaan ulottui,
kun sattui hinkkuupuun ohi kulkemaan.

Hän ei sitä ehkä itse huomannut, mutta
joka kerta kun hän, viikon tai pari poissa
oltuaan, palasi saman puun luo, niin
hän ulottui yhä korkeammalle, sillä Vahb
kasvoi nopeaan ja alkoi päästä voimiinsa.

Toisinaan hän oli sen maan toisessa
päässä, jonka omakseen tunsi, toisinaan
toisessa, ja kun hän tarvitsi usein hinkkuupuuta

ja siten tuli piirinsä rajat
käyneeksi rajapaaluilla, joissa oli hänen
oma puumerkkinsä.

Eräänä päivänä hän loppukesällä näki
maallaan vieraan, kiiltävän mustan karhun,
ja hän vihastui tunkeilijaan kovasti.
Mustan karhun tullessa lähemmäksi
Vahb pani merkille sen parkkiruskean
naaman, valkoisen rintatäplän ja korvan,
josta oli pala purtu, ja kaiken päälliseksi
tuuli toi haiskahduksen. Ei saattanut
enää olla epäilystä; se oli juuri sama
haju: tämä oli se sama musta pelkuri,
joka oli häntä takaa ajanut Pineyn varrella
ennen vanhaan. Mutta kuinka se
oli kutistunut! Ennenhän se näytti jättiläiseltä;
nyt Vahb tunsi, että hän voisi
ruhjoa sen toisella kämmenellään. Kosto
on suloinen, Vahb tunsi, vaikk'ei juuri

tainnut sitä sanoa, ja hän töytäisi
ruskeakuonon kimppuun. Mutta musta
kapusi kuin orava pieneen puuhun.
Vahb koetti kiivetä perässä, niinkuin
tuo toinen oli kerran hänen perässään
kiivennyt, mutta miten ollakaan, hän ei
voinutkaan. Hän ei enää tuntunut tietävän,
miten piti kiinni ottaa, ja vähän
ajan kuluttua hän heitti sikseen koko yrityksen
ja lähti pois, vaikka musta karhu
ilkun röhkinällään sai hänen toisenkin
kerran takaisin pyörtämään. Kun harmaa
myöhemmin samana päivänä taas kulki ohi,
niin ruskeakuono oli mennyt menojaan.

Kesän loppuaan tehdessä ylemmät
laidunmaat alkoivat olla syötyinä, ja
Vahb lähti eräänä yönä kokeeksi alas
Ala-Meteetseen laaksoon vakoilemaan.
Tuulessa oli miellyttävää hajua ja sen

johtoa kulkien Vahb tuli mullikkahärän
raadolle. Hyvän matkan päässä siitä oli
muutamia piskuisia kojootteja, oikein
kääpiöitä niitten rinnalla, jotka hän
muisti. Aivan raadon vieressä oli muudan,
joka hullunkurisesti hyppeli kuutamossa.
joku kumma näytti estävän sitä
pois pääsemästä. Vahbin vanha viha
puhkesi valloilleen. Hän hyökkäsi paikalle.
Kojootti yhdessä vilauksessa
puraisi häntä monta kertaa, ennenkuin
Vahb yhdellä suuren kämmenensä lyönnillä
mäsäsi sen pehmoiseksi karvarääsyksi;
sitten murti kaikki kylkiluut
kerran tai pari leuoillaan puraisten.
Ohhoh, mutta hyvältähän ne tuntuivat
lämpimät veriset mehut hampaissa suihkumassa!

Kojootti oli tarttunut rautoihin. Vahb

vihasi raudan hajua, hän sen vuoksi
meni raadon toiselle puolelle, jossa se
ei ollut yhtä väkevää, mutta ei ennättänyt
paljoakaan syödä, ennenkuin kapsis,
jalka tarttui sudenrautoihin, joita hän ei
ollut huomannutkaan.

Mutta hän muisti, että oli kerran ennenkin
tarttunut ja irti päässyt rautoja
puristamalla. Hän laski toisen takajalan
toiselle, toisen toiselle jouselle ja painoi,
kunnes raudat
aukenivat ja kämmen
pääsi irti. Raadon ympärillä oli sitä
hajua, jonka hän tiesi olevan ihmisestä,
hän sen vuoksi heitti sen ja lähti kulkemaan
myötävirtaan. Mutta yhä useammin
ja useammin alkoi tuntua samoja
katalia haiskahduksia, hän sen vuoksi
kääntyi takaisin ja palasi rauhaisille
ketririnteilleen.

I.

Vahb oli kolmannen kesän nähdessään
ison karhun kokoinen, vaikka
hän vielä olikin kaukana myöhemmästä
koostaan ja voimastaan. Väri oli nyt
sangen vaalea, ja siitä syystä Spahwat,
shoshoni-intiaani, joka useamman kuin
yhden kerran häntä ajoi, nimitti hänet
valkokarhuksi eli Vahbiksi.

Spahwat oli hyvä metsästäjä, ja heti
kun hän näki Ylä-Meteetseen varrella
hinkkuupuun, niin hän tiesi olevansa
ison harmaan karhun alueella. Hän
kulki ristiin rastiin koko laakson ja
vietti siten monta päivää, ennenkuin sai

ampua; Vahb siitä sai olkalihoihin pistävän
haavan. Hän mörisi kauheasti,
mutta se näytti ottavan hänestä pois
tappelunhalun; hän kapusi laakson yläosaan
ja sitten matalampien mäkien
poikki, kunnes saapui rauhalliseen tyyssijaan,
johon rupesi makuulle.

Vahbin parannustaito oli aivan vaistomaista.
Hän nuoli haavan ja kaiken
ympärystän ja koetti olla hiljaa alallaan.
Nuoleminen poisti lian ja hieromisen
kautta lievensi tulehdusta, ja se
liimasi karvat haavan päälle jonkinlaiseksi
siteeksi, joka suojeli ilmalta,
lialta ja mikrobeilta. Ei parempaa hoitoa
olisi voinut olla.

Mutta intiaani oli hänen jäljillään. Ei
kauaa kulunut, ennenkuin haju varotti
Vahbia, että vihollinen oli tulossa, hän

sen vuoksi hiljaa kiipesi korkeammalle
vuoreen toiseen lepopaikkaan. Mutta
jälleen hän vainusi intiaanin lähestyvän
ja lähti matkaan. Monta kertaa tämä
tapahtui, ja vihdoin tuli toinen luoti ja
uusi kimoileva haava. Vahb oli nyt
raivoissaan. Ei oikeastaan ollut mitään
muuta, joka häntä todella pelotti, kuin
tuo katala ihmisen, raudan ja pyssyn
haju, jonka hän muisti aina siitä päivästä
saakka, kun moamonsa menetti; mutta
nyt hänestä lähti kaiken tämän pelko.
Tuskalla hän taas ryömi korkeammalle
vuoreen, kulki miehen korkuisen kallioportaan
juurta, nousi sen päälle ja
kävi reunan taa maata. Perässä tuli
intiaani, puukko vyöllä, rihla kädessä;
ääneti, sukkelaan seuraten jälkiä; tutkien
kiihkeällä ilolla jokaista veristä jalan

jälkeä, joka ajetulle karhulle oli tuottanut
semmoisen tuskan. Sortuneen louhikon
rinnettä hän nousi suoraan kohti
sitä paikkaa, missä Vahb portaan päällä
odotti, kivuistaan vimmastuneena. Eteenpäin
vain hiipi kovasisuinen metsämies;
silmät yhä tutkivat veritahroja taikka
vaelsivat ylhäisissä metsissä, mutta ei
kertaakaan hän kurkottanut katsomaan
kallioportaan päälle. Ja nähdessään
tämän ilmetyn kuoleman hellittämättä jäljillään
ja haistaessaan sen vihatun hajun,
Vahb raskaan uhrin hinnalla kohotti
ruhoansa ruhjotun värisevän kämmenensä
tuelle ja jäi siihen, kunnes oikea
hetki tuli, ja sitten hän terveen kämmenensä
verrattomaan synnynnäiseen voimaan
lisäsi epätoivoisen vihan koko
painon ja iski hirveän ruhjovan iskun.

Intiaani lyyhistyi kertaakaan kiljahtamatta
ja sitten kierahti näkyvistä. Vahb
nousi ja etsi jälleen rauhallisen kolkan,
jossa saisi hoitaa haavojansa. Näin
hän oppi, että pitää tapella rauhansa
edestä; sillä sen koommin ei sitä intiaania
näkynyt, ja nyt hän sai rauhassa
levätä ja parantua.

II.

Vuodet vierivät kuten ennenkin, paitsi
että Vahbin uni talvi talvelta keveni, ja
kevät keväältä hän lähti aikaisemmin
pesästään ja oli vielä entistäänkin suurempi,
ja yhä vähemmän oli vihollisia,
jotka uskalsivat häntä vastustaa. Kuudennella
ikävuodellaan hän oli sangen
iso, voimallinen, juroluontoinen karhu,
jolla ei elämässään ollut ystävää, ei
lempeä jälkeen sen kovan onnen päivän
Ala-Pineyn rannalla.

Ei koskaan puhuttu, että Vahbilla olisi
ollut mielitiettyä. Eikä kukaan luullut
hänellä koskaan olleenkaan. Vuosi

vuodelta karhujen lemmenajat tulivat ja
menivät jättäen hänet omaan onneensa,
kuten hän oli nuoruudessaankin ollut.
Karhun ei ole hyvä olla yksin; se on
sille pahaksi joka suhteessa. Hänen
tavallinen ärtyisyytensä kehittyi sitä
myöten kuin voimatkin, ja jokainen,
joka olisi nyt sattunut hänet tapaamaan,
olisi sanonut häntä vaaralliseksi harmaaksi
karhuksi.

Hän oli elänyt Meteetseen laaksossa
aina siitä pitäen, kun ensin sinne muutti,
ja monet pienet ansaseikkailut ja kohtaukset
vuoriston metsäläiskilpailijain
kanssa olivat hänen luonteensa kehittäneet.
Mutta näiden viimemainittujen
joukossa ei enää ollut ainoatakaan, jota
hän nyt olisi pelännyt, ja hän oli kylliksi
viisastunut ensinmainittuja välttääkseen,

sillä ihmisen ja raudan läpitunkeva
haju oli pettämätön varotus, etenkin
erään tapauksen jälkeen, joka sattui hänen
kuudentena ikävuotenaan.

Hänen aina luotettava nenänsä kertoi,
että alaalla hirsimetsässä oli hirven raato.

Hän kulki vastatuuleen ja sieltä toden
totta löytyikin suuri herkullinen haaska,
kaikkein paras paikka jo auki revittynä.
Tosin kyllä siellä tuntui sitä kamalaa
ihmis- ja rautahaisuakin, mutta se oli
niin heikkoa ja herkut olivat niin houkuttelevat,
että hän, ympäri kierrettyään
ja raatoa tutkittuaan kahdeksan jalan
korkeudesta, joka oli hänen mittansa
kahdella jalalla seisten, varovasti lähestyi
ja paikalla tarttui vasemmasta kämmenestään
suunnattomiin karhunrautoihin.
Hän tuskasta karjui ja raivoisena pieksi

ympärilleen.
Mutta nämä eivät olleetkaan
majavanraudat; ne olivat suuret
neljänkymmenen naulan karhunraudat,
ja hän oli nyt varmassa tallessa.

Vahb aivan kuohui raivosta ja vimmatusti
puri rantoja hampaillaan. Sitten
hän muisti entiset kokemuksensa. Hän
asetti raudat takajalkainsa väliin, toisen
takakämmenen toiselle, toisen toiselle
sangalle, ja painoi niitä alas koko voimallaan.
Mutta se ei riittänyt. Hän
raastoi mukaansa raudat pölkkyineen
ja kalistellen astui vuorta kohti. Kerran
toisensa perästä hän koetti saada
jalkansa irti, mutta turhaan, kunnes tuli
erääseen paikkaan, jossa oli polun poikki
suuri puu, runko muutaman jalan maasta
kohollaan. Sattumako lienee ollut, vaiko
sukkela päähänpisto, hän seisahtui sen

*78.*

alle ja teki uuden yrityksen. Takakäpälä
kummallakin sangalla ja mahtavat hartiat
puuta vastaan ponnistaen hän jättiläisvoimalla
rutisti kojetta: jykevät teräsjouset
antoivat perään, sangat aukenivat
ja hän repäisi ulos jalkansa. Vahb oli
jälleen vapaa, vaikka jäikin isovarvas,
jonka raudat ensi iskulla olivat melkein
poikki puraisseet.

Jälleen oli Vahbilla kipeä haava hoidettavana,
ja kun hän oli vasenkätinen
karhu – se on kun hän tahtoi kääntäää
paaden kyljelleen, niin hän kannatti
itseään oikealla kämmenellä ja'vasemmalla
väänsi – niin seurasi tästä vammasta,
että hänen täytyi joksikin ajaksi
luopua kaikista niistä herkkumuruista,
joita on kaatuneitten puitten ja kivien
alla. Haava lopulta parani, mutta hän

ei milloinkaan unhottanut tätä kokemusta,
ja siitä pitäen ihmisen ja raudan
kitkerä haju, ilmankin pyssyn hajua,
aina sai hänet raivoihinsa.

Hän oli monesta kokemuksesta oppinut,
että oli parempi lähteä käpälämäkeen,
milloin metsämiehestä vain hajua
tunsi, taikka kuuli hänen matkan päässä
tulevan, mutta tapella henkensä edestä,
jos hän oli lähellä. Ja pian lehmipaimenet
saivat kokea, että Ylä-Meteetsee
oli semmoisen karhun maata, joka
oli paras jättää rauhaan.

III.

Eräänä päivänä Vahb pitkän poissaolon
jälkeen saapui lääninsä aiempiin
osiin ja hämmästyksekseen näki senkaltaisen
puisen pesän, joita ihmiset itselleen
rakentelevat. Kiertäessään tuulen
alle hän tunsi sen haisun, joka nykyään
aina sai hänet raivostumaan, ja seuraavassa
tuokiossa hän kuuli kovan paukauksen
ja tunsi pistävän iskun vasemmassa
takajalassaan, siinä samassa, joka
oli vanhastaan kankea. Hän pyörsi
ympäri ja paraiksi näki miehen juoksevan
äsken rakennettua mökkiä kohti.
Jos laukaus olisi sattunut olkaan, niin

Vahb olisi ollut saatuna, mutta siihen
se ei sentään sattunut.

Valtavat käsivarret, jotka paiskoivat
hirsiä kuin luudanvarsia, kämmenet,
jotka yhdellä kopauksella ruhjoivat seudun
suurimmankin sonnin, kynnet, jotka
vuoren kyljestä repivät mahtavia paasia –
mitä ne huolivat murhaavasta rihlastakaan!

Kun kumppani illalla palasi kotiin,
niin hän löysi sen miehen mökin punertavalta
lattialta. Ulkoa tulevat veriset
jäljet ja sanomalehdestä leikatun novellin
taa vapisevalla kädellä kyhätty kirjotus
kertoivat tapauksen.

Tämän teki Vahb. Minä näin sen lähteellä ja haavotin
sitä. Minä koetin päästä katolle, mutta se sai
kiinni. Hyvä jumala kuinka minä kärsin!

Jakk.

Sehän
oli oikeus ja kohtuus. Ihminen
oli tunkeutunut karhun maahan, oli
koettanut tappaa karhun, ja olikin oman
henkensä menettänyt. Mutta Jakin toveri
vannoi tappavansa sen karhun.

Hän lähti jäljille ja seurasi niitä kanjonille
ja kulki siellä ristiin rastiin ja
metsästeli päivän toisensa jälkeen. Hän
asetti täkyjä ja viritti rautoja ja kuuli
vihdoin eräänä päivänä rojauksen, kalinkolin,
pupumm, kun valtava paasi
poukkui rinnettä pitkin jonnekin metsään
säikyttäen pari hirvieläintä, jotka
liehuivat pois kuin takkiaisuntuva. Miller
aluksi luuli sitä vuorenrepeämäksi;
mutta pian hän älysi, että se oli Vahb,
joka oli vierittänyt kiven saadakseen
sen alta vain pari kolme muurahaista.

Tuuli ei ollut tietoa vienyt, ja Miller,

pensaitten lomitse tähyten, näki ison
karhun syövän, vasenta takajalkaansa
säälitellen ja itsekseen äreästi möristen,
kun sitä uuden kerran vihlaisi. Miller
etsi tukea ja ajatteli, "nyt tulee kuolema,
ellei mene aivan päin mäntyä." Hän
vihelsi terävään, karhu jähmettyi liikkumattomaksi,
ja sen seistessä korvat
hörössä mies osuutti päähän ja laukaisi.

Mutta juuri sillä hetkellä liikahti iso
pörhöinen pää, vimmastuttava naarmu
vain tuli, savu ilmaisi miehen paikan ja
harmaa töytäisi vihaisesti, kolmen jalan
kiireellä tavottamaan vihollistaan.

Miller pudotti pyssynsä ja kiikutti
itsensä keveästi puuhun, ainoaan, mitä
oli suurta sillä paikalla. Vahb suotta
raivosi runkoa vastaan. Se repi kaarnan
hampaillaan ja kynsillään; mutta Miller

oli turvassa, saamattomissa. Kokonaista
neljä tuntia harmaa vahti, sitten heitti
ja verkalleen poistui pensaihin, kunnes
katosi näkyvistä. Miller piti sitä puusta
silmällä ja vielä sen jälkeen odotti lähes
tunnin ollakseen varma siitä, että karhu
oli mennyt. Sitten hän laskeutui maahan,
otti pyssynsä ja lähti mökilleen.
Mutta Vahb oli viekas; hän oli vain
ollut poistuvinaan ja sitten hiljaa hiipinyt
takaisin väjymään. Heti kun mies oli
poistunut puun luota siksi kauas, ettei
voinut sen luo palata, niin Vahb hyökkäsi
hänen jälkeensä. Haavoistaan
huolimatta karhu liikkui nopeammin.
Neljännesmailin päässä – no niin,
Vahb teki miehelle juuri saman, mitä
tämä oli vannonut hänelle tekevänsä.

Kauan aikaa perästä päin ystävät löysivät
pyssyn ja asiaksi asti muutakin.

Meteetseen uudismökki sai lahota.
Sitä ei käytetty koskaan sen jälkeen,
sillä ei ketään haluttanut lähteä maahan,
jossa oli vähän houkutuksia ilmeisen
pahan onnen ja kirouksen vastapainoksi
ja jossa niin hirveä harmaakarhu oli
alati sotapolulla.

IV.

Löydettiin sitten hyvää kultaa Ylä-Meteetseen
varrelta. Kullankaivajia tuli
ja kaksittain kulki vuorenkukkulain
keskellä maata tonkien ja pienet purot
pilaten – harmaapartoja vanhoja miehiä
enimmäkseen, jotka olivat eläneet elämänsä
vuoristossa ja itse hitaasti muuttuivat
harmaiksi karhuiksi. Kaikkialla
he kaivoivat ja kuopivat, eivät hyviä
ravitsevia juuria, vaan tuota hohtavaa
keltaista hiekkaa, joka ei kelvannut
syödä; eläen harmaakarhun elämää,
pyytämättä muuta kuin saada rauhassa
kaivaa.

[Kuva]

[Tyhjä sivu]

He näyttivät ymmärtävän harmaan
Vahbin. Kun ensi kerran tavattiin, niin
Vahb nousi takajaloilleen ja ilkeät viheriät
tulet alkoivat vilkkua hänen pienissä
silmissään. Vanhempi miehistä
sanoi toverilleen.

"Anna sen olla, niin se ei tee mitään."

"Voi kuin on kamalan suuri!" vastasi
toinen hermostuneesti.

Vahb oli hyökkäämäisillään, mutta
mikä lienee pidättänyt – se oli jotain,
joka ei kuulunut hänen aistimiinsa, joka
tuntui vain niiden alallaan ollessa; se
oli jotain, joka miehessä ja karhussa on
hänen viisauttaan viisaampaa ja joka
viittaa tietä hämärän ja mutkailevan tien
jokaisessa epätietoisessa haarassa.

Vahb ei tietenkään ymmärtänyt, mitä
miehet sanoivat, mutta hän tunsi, että

tässä oli jotain erilaista. Ihmisen ja
raudan oli haju, mutta se ei ollut samaa
raivostuttavaa laatua, ja tästä puuttui se
pistävä haju, joka aina vaan johti hänen
mieleensä penikka-ajan synkät päivät.

Miehet eivät liikkuneet, jonka vuoksi
Vahb vain mörähti maanalaisen mörähdyksen,
laskeutui taas neljälle jalalle ja
meni menojaan.

Myöhään samana vuonna Vahb taas
sattui kohtaamaan sen ruskeakuonon
mustan karhun. Kuinka se karhu aina
vaan pieneni! Vahb olisi nyt voinut
yhdellä läimäyksellä nakata sen Graybullin
toiselle rannalle.

Mutta musta karhu ei jäänyt sitä voimankoetusta
odottamaan. Se kiikutti
lihavan typykän ruumiinsa puuhun niin
sukkelaan, että ähkä pääsi. Vahb ulottui

nyt maasta yhdeksän jalkaa korkealle ja
yhdellä raapauksella hän valtavilla kynsillään
repäisi pois kaarnan aina hohtavaa
valkoista puuta myöden ja melkein
maahan saakka; ja musta karhu kauhusta
värisi ja uikutti, kun niitten kamalien
kynsien raavinta kiiti puuta pitkin
ja siitä sen selkärankaan hirvittävän
sanomansa keralla.

Mitä tämän mustan karhun näkeminen
Vahbissa herätti? Ylä-Pineynkö kauan
unhotettuja muistoja; ruokaisen metsämaanko
mietteitä?

Musta oli kavunnut niin korkealle
kuin pääsi ja Vahb jätti sen sinne värisemään,
ja ilman sen selvempää tarkotusta
hän itse samosi Ylä-Meteetseen
äyräitä alas Graybullille, Rimrock vuoren
lievettä kiertäen; ja yhä edelleen

vain, kunnes hän monta tuntia myöhemmin
huomasi olevansa Ala-Pineyn
hirsimurroksessa ja muinoisten marjain
ja muurahaisten keskellä.

Hän oli aivan unohtanut, kuinka mainio
maa tämä Piney oli: yllin kyllin
ruokaa, ei kullankaivajia missään jokia
turmelemassa, ei metsämiehiä, mitä silmällä
pitää, ei sääskiä eikä kärpäsiä,
vaan runsaasti aukeita päivärinteitä ja
suojaisia metsiä, takana korkeita jyrkkiä
kallioita kylmempiä tuulia pois
kääntämässä.

Eikä siellä ollut Vakinaista harmaata
karhuakaan asukkaana, ei edes maata
kiertävistä merkkiä, ja ne mustat karhut
taas, jotka maan omistivat, eivät
tulleet lukuun.

Vahb oli vallan hyvillään. Hän kieritteli

mahtavaa ruhoaan vanhassa puhvelin
piehtaroimakuopassa ja kohoten
kahdelle jalalle puuta vastaan siinä paikassa,
missä Piney kanjoni eroo Graybull
kanjonista, pani siihen merkkinsä
runsaat kahdeksan jalkaa maasta.

Seuraavina päivinä hän kuljeskeli yhä
kauemmaksi ja kauemmaksi Shoshonien
rosoisten kukkulain keskelle ja sitä
myöden kuin kulki, sitä myöden maata
anasti. Monen mustan karhun merkkipuita
hän löysi, ja jos ne olivat pieniä
kuivaneita puita, niin hän yhdellä valtavan
kämmenensä läimäyksellä mursi
ne rytisten maahan. Jos ne olivat tuoreita,
niin hän pani omat merkkinsä
entisten merkkien päälle ja paremmaksi
vakuudeksi vielä repi kuoren varpaittensakin
suurilla kynsikuokilla.

Ylä-Piney oli niin kauan ollut mustien
karhujen aluetta, että oravat olivat lakanneet
tallettamasta varastojaan onttoihin
puihin, ne käyttivät nyt laakojen
paasien alustiloja, josta mustat karhut
eivät voineet niitä saada; Vahbille tämä
sen vuoksi oli runsauden maa: mäntymetsässä
joka neljäs tai viides paasi oli
oravan tai maaoravan, tsipmunkin, vilja-aitan
katto, ja jos pikku omistaja sattui
siellä olemaan, kun hän käänsi paaden
kyljelleen, niin tuntoaan vaivaamatta
Vahb litisti sen kämmenellään ja pisti
poskeensa omain varastojensa herkulliseksi
palan painimeksi.

Ja minne Vahb meni, sinne se teki
merkkipaalunsakin:

Syrjäisiltä pääsy kielletty!

Se oli puihin kirjotettu niin korkealle,
kuin hän ulottui, ja jokainen, joka siihen
tuli, ymmärsi hajun ja karvain olevan
suuren harmaan Vahbin.

Jos emo olisi kyllin kauan elänyt
häntä opettaakseen, niin Vahb olisi tiennyt,
että semmoinen maa, joka keväällä
on hyvä, voi kesällä olla huono. Vahb
vasta vuosien kokemuksen kautta sai
selville, että on parasta kerrassaan muuttaa
maata vuodenaikain mukaan. Aikaisin
keväällä Cattle ja Elk vuoristot talven
tappamine raatoineen tarjoavat runsaat
juhla-ateriat. Alkukesästä paras
laidun on lämpimillä mäenrinteillä, joilla
kasvaa kamassiaa ja intiaaninaurista. Loppukesästä
ovat jokilaakson marjapensaat
hedelmiä täynnään ja syksyllä oli ketrimetsissä
hyvä tilaisuus lihottautua talveksi.

Siten hän joka vuosi levitti aluettaan.
Hän ei tyytynyt siihen, että
karkotti mustat karhut Pineyn ja Meteetseen
varsilta, vaan vieläpä kulki
vedenjakajankin poikki ja tappoi sen
vanhan junkkarin, joka kerran oli karkottanut
hänet Kauppapuoti-laaksosta.
Ja hän myös piti, mitä oli vallannut,
kerrankin hajotti kokonaisen siirtolaisleirin,
joka Keski-Meteetseen varsilta
haki karjatalon paikkaa; hän säikytti
hevoset karkuun ja käänsi mullin mallin
koko leirin. Ja siten kaikki eläimet;
ihminen niitten mukana, tulivat tietämään,
että koko matka Frank's Peakista
Shoshonen vuorenpolvekkeihin saakka
oli semmoisen kuninkaan maata, joka hyvin
kykeni sitä puolustamaankin, ja että tämän
kuninkaan – nimi oli Meteetseen Vahb.

Jokainen Jumalan luoma, jonka voimat
ovat niin suuret, ettei sen tarvitse
pelätä julkihyökkäystä, helposti unohtaa,
mitä on oppinut. Mutta Vahb ei koskaan
unohtanut niitä varhaisia kokemuksia,
joita hänellä oli raudoista ollut.
Hän piti ohjeenaan, ettei koskaan lähestyisi
tuota ihmisen ja raudan hajua, ja
siinä syy, miks' ei hän koskaan enää
tarttunut.

Niin hän eli yksinäistä elämäänsä ja
samoili vuorilla, nakellen paasia ympärilleen
kuin kiven mukuloita ja valtavia
puurunkoja kuin kalikoita jokapäiväistä
ruokaansa etsiessään. Ja vuorilla ja
laaksoissa joka eläin oppi pian tuntemaan
Vahbin ja häntä pelkäämään, tuota
aikanaan takaa ajettua vainottua penikkaa.
Ja useampi kuin yksi musta karhu sai

hengellään maksaa tuon toisen ammoiset
pahat teot. Ja moni häjy ilves sen
edellä paeten nousi puuhun, ja jos puu
oli kuivanut, niin Vahb raastoi sen maahan,
ja puu ja ilves ruhjoutuivat mäsäksi.
Sankakaulainen orikin, villihevoslauman
johtaja, näki kerrankin viisaimmaksi
antaa tietä. Suuret harmaat metsäsudet
ja vuoripantterit niinikään heittivät
äsken kaatamansa otuksen ja synkän
pelon valtaamina hiipivät syrjään
Vahbin ilmestyessä. Ja jos hänen astua
löntystäessään marunaa kasvavan jokilakean
poikki ja pelottaessaan antiloopit
kuin lintukarjan edellään pakenemaan,
sattui tielle ilmestymään jäntterä sonnimullikka,
joka oli viisaaksi liian nuori
ja pelkuriksi liian iso, niin Vahb mäsäsi
sen kallon jättiläiskäpälänsä yhdellä

[Tyhjä sivu]

läimäyksellä
ja teki sille saman, mitä
silloin jo monta aikaa takaperin lehmä
oli aikonut hänelle tehdä.

Harvoin maaemo unohtaa omilleen
varata kahdet maljat, toisen katkeran,
toisen metisen. Juokoot niistä vähän
tai paljon, mutta tasan on juotava molempia.
Helppo on vuorelta alas laskea,
mutta sama matka on sen päälle taas
kiivettävä. Nuoren iän kolhivat koetukset
olivat rakentaneet Vahbin mahtavan
rungon. Häneltä oli kielletty
kaikki harmaankarhun tavalliset elämänilot,
mutta voimaa annettu enemmän
kuin kahdenkertainen osa.

Siten hän eli vuoden toisensa jälkeen,
puolison tai kumppanin lauhduttamatta,
synkkänä mitään pelkäämättä, valmiina
tappelemaan, mutta muuta pyytämättä,

--102--

kuin saada olla rauhassa – aivan rauhassa.
Hänellä oli synkässä elämässään
yksi ainoa kiihkeä ilo – verrattoman
voiman pysyvä riemutunne – tuo
pieni, mutta koskaan pettämätön ilon sykähdys,
kun vihollinen kaatui ruhjottuna
ja hervottomana, taikka halkeilevat paadet
iskivät tulta ja poukkuivat hänen
niitä vastaan kääntäessään ihmeellisen
voimansa täyden mitan.

V.

Kaikella on omituinen hajunsa, jos
vain on nenää haistaa. Vahb oli opiskellut
hajuja koko elämänsä ja vuoristossa
tunsi useimpien merkityksen.
Jokainen haju oli kuin ääni, joka hänelle
puhui; ja se oli vielä paljon parempikin
kuin ääni, sillä tietäähän vaikka kuka,
että hyvä nenä on etevämpi kuin silmät
ja korvat yhteensä. Ja jokainen näistä
lukemattomista äänistä yhtä mittaa huuti,
"täällä ja tämmöinen minä olen".

Katajanmarjoilla, kiulukoilla, mansikoilla,
kullakin oli lempeä vieno pikkuäänensä,

joka kutsui, "täällä me – marjat,
marjat".

Suurilla ketrimetsillä oli vahva kauas
kantava ääni, "täällä me, ketrimännyt",
mutta tullessaan aivan niiden keskelle
Vahb kuuli ketrikäpyjen vienon houkutuksen,
"täällä me, ketrikävyt".

Ja toukokuussa kamassiapientaret tuulen
tullessa oikealta taholta lauloivat kuin
lauluseura: "kamassiapientaria, kamassiapientaria."

Ja niiden sekaan tullessaan hän erotti
kunkin äänen erikseen. Kullakin juurella
oli oma pieni sanansa kuiskattavana
hänen nokkaansa: "Tässä minä, iso
kamassia, mehevä ja kypsä", tai kimakka
pikkuääni: "Tässä minä, nahkea pikku
mukula, kehno, kelvoton."

Ja syksyllä leveät mehevät ruskosienet

isoon ääneen kutsuivat, "minä olen
lihava terveellinen tatti", ja myrkyllinen
kärpässieni luikkasi, "minä olen kärpässieni.
Jätä minut rauhaan, taikka kellistyt
kipuvuoteelle". Ja lauloivathan
laulunsa kanjonin partaan keijumaiset
kellokukatkin, yhtä hienon kuin niiden
rihmavarsi oli ja yhtä vienon kuin niiden
sulokin; mutta hajujen vartija oli
oppinut jättämään ne omaan arvoonsa,
sillä ne ja miljoona muita samankaltaisia
olivat Vahbille yhdentekevät.

Ja näin jokainen elävä olento, joka
liikkui, ja joka kukka, joka kasvi, ja
joka kallio ja kivi ja maanpäällinen
muoto kertoi tarinansa ja kuiskasi vähät
viestinsä hänen nokkaansa. Päivällä ja
yöllä, sumussa ja selkeällä iso kostea
kuono kertoi hänelle enimmät siitä, mitä

--106--

hän tahtoi tietää, taikka sivuutti joutavina
semmoiset, jotka eivät mitään merkinneet,
ja yhä enemmän ja enemmän hän
kävi siitä riippuvaiseksi. Vaikka hänen
silmänsä ja korvansa yhdessä ilmottivat
niin ja niin, niin ei hän sittenkään uskonut,
ennenkuin nenäkin sanoi, että "niin,
aivan oikein".

Mutta näitä ihminen ei käsitä, sillä
nenänsä esikois-oikeuden hän on myynyt
saadakseen asua kaupungeissa.

Satoja hajuja oli Vahbille mieluisia,
tuhansia joutavanpäiväisiä, sangen monta
oli vastenmielistä ja jotkut saivat hänet
vallan raivostumaan.

Hän oli usein huomannut, että jos
kävi länsituuli hänen ollessaan Pineyn
kanjonin yläpäässä, niin tuntui omituista
uutta hajua. Toisina päivinä hän ei

välittänyt siitä, toisina se häntä iljetti;
mutta hän ei koskaan lähtenyt sitä peräämään.
Toisina päivinä kantoi pohjatuuli
ylävedenjakajalta mitä kamalinta hajua,
toisenlaista kuin kaikki muut,
hajua, josta hän vain tahtoi päästä pois.

Vahbin alkoi nuoruus jo olla kaukana
takana, ja takajalassa, joka oli niin
usein vammoja saanut, alkoi tuntua
kipuja. Kylmän yön taikka pitkällisten
kosteitten säitten jälkeen hän tuskin
saattoi käyttää sitä jalkaa ja eräänä päivänä
hänen tuntiessaan tämmöistä särkyä
länsituuli kantoi syvälle kanjoniin hänen
nokkaansa kumman sanoman. Vahb ei
kyennyt selvään lukemaan tätä sanomaa,
mutta se näytti sanovan, "tule", ja hänen
sisässään tuntui sanovan "mene". Ravinnon

haju houkuttelee puoleensa nälkäistä
luontokappaletta ja kylläistä tympäisee.
Me emme tiedä miksi, ja kaikki
mitä siitä voi selville saada on himon
synty ruumiin tarpeesta. Niinpä Vahbia
nyt houkutteli puoleensa se, joka oli
kauan ollut hänelle vastenmielistä, ja
hän astua löntysteli polkuaan pitkin vuoreen,
itsekseen möristen ja vihaisesti
läimäyttäen oksia, jotka sattuivat hänen
naamaansa pyyhkäisemään.

Se kumma haju kävi hyvin väkeväksi;
se johti häntä paikkaan, jossa hän ei
ollut milloinkaan ennen käynyt – pitkin
valkoista hiekkarinnettä saman väriselle
pengermälle, jolla pahan näköistä vettä
juosta liritti ja muutamasta kuopasta
nousi jonkinlaista usvaa. Vahb kohotti
epäluuloisen näköisenä kuonoaan –

semmoista ihmeellistä hajua! Hän kiipesi
pengermän päälle.

Käärme kiemurteli hänen edessään
tien poikki. Vahb mäsäsi sen iskulla,
joka sai läheiset puut huojumaan ja kiikkerän
paaden alas vierähtämään, ja hän
päästi möräyksen, joka järähti laaksossa
kuin etäinen ukkonen. Sitten hän tuli
sille usvakuopalle. Se oli täynnään
vettä, joka liikuskeli hiljalleen ja höyrysi.
Vahb pisti siihen kämmenensä ja
se oli aivan lämmintä ja nahkaan se
tuntui miellyttävältä. Hän pisti veteen
molemmat jalkansa ja vähin erin sujui
sinne yhä syvemmälle, niin että allikko
joka puolelta vuoti reunainsa yli, ja
lopulta hän pitkin pituuttaan makasi
lämpöisessä, melkein kuumassa rikkilähteessä,
rypi vihertävässä vedessä,

tuulen kuljetellessa ilmassa höyryä sinne
tänne.

Kalliovuorissa on paljon näitä rikkilähteitä,
mutta tämä sattui olemaan ainoa,
mitä oli Vahbin läänissä. Enemmän
kuin tunnin hän siinä makasi; sitten
tuntien kyllin saaneensa veti rannalle
mahtavan ruhonsa ja huomasi tuntuvan
merkillisen hyvältä ja nuortealta. Vasemman
takajalan kankeus oli aivan
kadonnut.

Hän ravisti veden pörhöisestä turkistaan.
Leveä kallionpykälä, johon päivä
täydeltä terältään paistoi, kehotti häntä
pitkäkseen rupeamaan ja itseänsä kuivaamaan.
Mutta ensin hän kohosi pystyyn
lähintä puuta vastaan ja jätti siihen
merkin, jonka piti olla jokaiselle selvän.
Oli siihen tosin merkkinsä jättänyt moni

[Kuva]

[Tyhjä sivu]

muukin eläin, joka oli rikkisaunassa
vaivojansa parannellut; mutta mitä niistä?
Siitä pitäen oli tähän puuhun kuralla,
karvoilla ja hajulla kirjotettu niin selvin
sanoin, että jokainen vuoriston eläin
taisi sen lukea:

Tämä on minun saunani. Karttakaa sitä!

(Puumerkki) Vahb.

Vahb makasi vatsallaan, kunnes selkä
oli kuiva, sitten kääntyi leveälle selälleen
ja piehtaroi ja väänteli itseään voimallisesti,
kunnes paahtava päiväliekkonen
oli hänet kokonaan kuivannut. Hän
päätteli voivansa tämän kaiken jälkeen
sangen paksusti. hän itselleen sanonut
näin, "minua vaivaa se ilkeä tauti,
jota sanotaan luuvaloksi, ja rikkikylvyt

ovat sen parantamiseksi oikea hoito".
Vaan hän päätteli näin, "minulla on
kamalat tuskat; tuntuu paremmalta, kun
olen tässä löyhkävässä lätäkössä." Sen
jälkeen hän siis palasi takaisin, aina
kun kivut alkoivat tuntua, ja joka kerta
hän sai parannuksen.

[Kuva]

[Tyhjä sivu]

III OSA

RIUTUMINEN

[Tyhjä sivu]

Vuoret vierivät. Vahb ei enää kasvanut
isommaksi – ei ollut tarvettakaan, –
mutta hän muuttui valkoisemmaksi,
äreämmäksi ja vaarallisemmaksi.
Hänen lääninsä oli nyt suunnattoman
laaja. Joka kevät, talvimyrskyjen
kaadettua ilmotustaulut, hän kiersi
ja uudisti ne. Se tapahtui luonnostaan,
sillä ravinnon niukkuus ennen kaikkea
pakotti häntä kulkemaan kautta alueensa.
Siihen aikaan vuotta oli paljon savilätäköitä,
ja nahkan syyhyessä talviturkin

aljettua karvaansa luoda tuntui viileä
märkä savi sangen hyvältä, ja hyvän
kyhninnän suloinen syyhy oli erinomaisimpia
nautinnoita, mitä hän tiesi.
Mikä siis syy lieneekin ollut, tulos
oli aina sama; merkit uudistettiin joka
kevät

Lopulta Palette Ranshin väki karjoineen
saapui Ala-Pineyllekin ja miehet
tutustuivat sen "vanhaan rumaan vaariin".
Lehmäin merkitsijät hänet nähdessään
sanoivat, "ettei heiltä ollut
karhuja hukassa ja että oli parasta
väistyä tämän tieltä ja antaa sen hoitaa
omat asiansa."

Ne eivät häntä usein nähneet, vaikka
hänen polkujaan ja merkkitaulujaan oli
kaikkialla. Mutta tämän karjaleirin
omistajan, synnynnäisen metsämiehen

Eversti Pickett hänelle kertoi jonkun
verran vanhan karhun elämänvaiheita ja
harrasta mielenkiintoa Vahb herätti.
itse hän sai selville enemmän, kuin
eversti milloinkaan tiesi.

Hän sai selville, että Vahbin lääni
etelää kohti ulottui aina Ylä-Wigginsin
haaraan saakka, pohjoista kohti
Haisevalle vedelle ja Meteetseestä
Shoshoneihin.

Hän huomasi Vahbin tietävän karhunpyydyksistä
enemmän kuin useimmat
pyytäjät; että hän joko kulki niiden
sivu, taikka repäisi auki täkytarhan
toisen pään ja veti täyn pois rautain
lähelle menemättä, ja että Vahb toisinaan
joko sattumalta tai tahallaan laukaisi
ansan yhdellä niistä paaluista,
joista täkytarha oli rakennettu. Tämä

--122--

karjakartanon omistaja niinikään sai
selville, että Vahb katosi hänen mailtaan
joka vuosi kesäkuumaksi yhtä
olemattomiin kuin joka talvikin makuuajakseen.

II.

On jo kulunut paljon vuosia siitä,
kun viisas hallitus erotti Yellowstonen
latvavedet ainaiseksi luonnon pyhätöksi.
Tämän suuren ihmemaan rajoissa oli
toteutettava runoilijakuninkaan ihanne,
eikä kenenkään pitänyt siellä tehdä
pahaa eikä pelottaa. Ei linnuille eikä
maaeläimille saa tehdä väkivaltaa, kirvestä
ei saa kuljettaa näihin aarniometsiin
ja joet saakoot ainiaan juosta tehtailta
ja kaivoksilta rauhassa. Kaikkien
tulee siellä todistaa, että semmoista oli
Länsi ennen valkoisen miehen saapumista.

Luonnon varassa elävät eläimet sangen
pian keksivät tämän kaiken. Ne pian
oppivat tietämään tämän aitaamattoman
puiston rajat, ja ne esiintyvät, kuten
jokainen tietää, aivan toisen luontoisina
sen pyhitetyllä alueella. Ne eivät enää
karta ihmisen kasvoja, ne eivät häntä
pelkää eivätkä käy hänen kimppuunsa,
ja toisiaankin kohtaan ne ovat suvaitsevaisempia
tässä suojan maassa.

Rauha ja runsaus ovat maallisen hyvyyden
kukka; löydettyään ne täältä
luonnon varaiset eläimet joukolla keräytyvät
ympärysmaasta tähän puistoon,
eikä niitä missään muualla näe niin
kosolta.

Karhuja on runsaasti varsinkin Lähdehotellin
seuduilla. Metsässä on neljännesmailin
päässä tasainen avopaikka,

johon hotellin taloudenhoitaja joka päivä
toimittaa karhuille kaikki ruuanjätteet,
ja se mies, jonka tehtävänä tämä on, on
karhupitojen edeskäypä. joka päivä
nämä pidot pidetään, ja joka vuosi tulee
yhä enemmän karhuja pitovieraiksi.
Nykyään on tavallista, että siellä samalla
haavaa näkee kaksikintoista karhua herkuttelemassa.
Niitä on joka lajia –
mustia, ruskeita, kanelinkarvaisia, harmaita,
hopearipsiä, könköselkiä, isoja
ja pieniä, perheitä ja yksin kulkijoita,
ympärillä olevan laajan maan kaikista
osista. Kaikki näyttävät olevan selvillä
siitä, ettei väkivalta minkäänlainen ole
puistossa luvallista, ja julmimmatkin
niistä ovat siellä ottaneet uudet tavat.
Vaikka tämän valitun tyyssijan alueella
vaeltelee kymmenittäin karhuja ja vaikka

ne toisinaan keskenään tappelevat, niin
ei ainoakaan ole vielä ihmiselle pahaa
tehnyt.

Vuosi vuodelta ne ovat tulleet ja
menneet. Ohi kulkevat matkailijat näkevät
ne. Hotellin väki tuntee hyvin
monta niistä. He tietävät niiden ilmestyvän
joka kesä sillä lyhyellä ajalla,
minkä hotelli on avoinna, ja taas katoavan,
eikä kukaan tiedä, mistä ne ovat
tulleet, minne menevät.

Eräänä päivänä Palette Ranshin omistaja
kulki puiston läpi. Oleskellessaan
Lähdehotellissa hän kävi karhujen
pitosalissa parhaana ruoka-aikana. Siellä
oli monta mustaa karhua mässäämässä,
mutta kaikki ne väistyivät valtavan
hopearipsen harmaan karhun tieltä, joka
auringonlaskun aikaan ilmestyi paikalle.

"Tuo", sanoi se mies, joka oli oppaana,
"on puiston suurin harmaa karhu; mutta
se on rauhallista lajia, Herra tiesi, miten
muutoin kävisikään".

"Tuoko!" sanoi karjakartanon omistaja
hämmästyneenä harmaan karhun astua
löntystäessä lähemmäksi ja haahmoutuessa
heinäkuormana pitosalin honkapylväikössä.
"Tuoko! Ellei tuo ole
Meteetseen Vahb, niin en ole ikänäni
karhua nähnyt! Kyllä kai, ei ole sen
pahempaa harmaata hirsiä vieritellyt Big
Hornin rinteillä."

"Se ei ole mahdollista", sanoi toinen,
"sillä se on täällä joka kesä heinäkuussa
ja elokuussa, enkä minä luule sen asuvan
niin kaukana".

"Eihän vain, juuri se vahvistaa asian",
sanoi karjakartanon omistaja; "heinäkuu

ja elokuu ovat juuri se aika, jolloin sitä
ei näy meidän maillamme; ja näettehän
itsekin, että se on takajalaltaan vähän
rampa ja on menettänyt vasemmasta
etukämmenestään kynnen. Nyt minä
tiedän, missä se kesät kuhnustelee;
mutta en minä luullut sitä vanhaa
junkkaria niin viisaaksi, että se ymmärtää
olla siivolla vieraissa käydessään".

Tämä suuri harmaa karhu tuli hotellissa
sangen hyvin tunnetuksi seuraavina
kesäkausina. Vain yhden kerran se
käyttäytyi todella huonosti ja sekin
tapahtui samana kesänä, jona se ensi
kerran ilmestyi, ennenkuin se vielä oli
puiston tapoihin perehtynyt.

Se astua tallusti eräänä päivänä hotelliin
ja kiipesi pääovesta sisään. Salissa
se kohotti pystyyn koko kahdeksan

jalan vartalonsa vieraitten kauhistuneina
paetessa; sitten se käveli hotellin konttorihuoneeseen.
Konttoristi sanoi: "All
right; jos te tarvitsette tätä huonetta
enemmän kuin minä, niin saatte kai
sen", hyppäsi tiskin yli ja sulkeutui
sähkölennätyshuoneeseen lennättääkseen
puiston ylitarkastaialle: "Vanha harmaa
paraillaan konttorissa, aikoo ruveta hotellia
pitämään; saammeko ampua?"

Vastaukseksi tuli: "Ampuminen kielletty
puistossa; käyttäkää ruiskua." Se
tehtiinkin ja se oli karhulle niin täydellinen
yllätys, että sekin loikkasi tiskin
yli ja kapaisi takatietä käpälämäkeen
kalisevin kynsin ja raskaasti lönskyvin
askelin. Se meni kyökin kautta ja
mennessään koppasi lehmän puoliskosta
paremman puolen eväikseen.

Tämä oli ainoa kerta, jolloin Vahbin
tiedettiin olleen pahanteossa, vaikka
toinen karhu kerran houkutteli hänet
rauhan rikkomaan. Se toinen oli kookas
musta karhu, naaras, joka oli ilkitöistään
tunnettu. Tällä naaraalla oli
kurja kivulloinen penikka, josta se oli
kovin ylpeä – niin ylpeä, että se unohti
omat tapansa ja haki rettelöitä sen vuoksi.
ja samoin kuin kaikki hemmotellut lapset,
tämäkin oli syypää paljoon vihamielisyyteen.
Emo oli niin iso ja vihainen,
että se teki mitä tahtoi kaikille
muille mustille karhuille, mutta kun se
yritti ajaa pois vanhan Vahbinkin, niin
se sai tämän kämmenestä läimäyksen
moisen, että kieri maassa kuin jalkapallo.
Vahb lähti perään ja olisi muijan
tappanut, tämä kun oli rikkonut puiston

rauhan, mutta se pääsi pakenemaan puuhun,
jonka latvasta sen surkea pieni
penikka hädissään parkui täyttä kurkkua.
Siihen se juttu päättyi; sen koommin ei
musta karhu mennyt Vahbin tielle, ja
tämä sai rauhallisen ja mallikelpoisen
karhun maineen. Useimmat ihmiset
luulivat hänen tulleen joltain etäiseltä
vuorelta, jolla ei ollut pyssyjä eikä
ansoja tylyä mieltä ja kostonhimoa kehittämään.

III.

Sehän on kaikille tunnettu asia, että
Bitter-root vuorien harmaa karhu on
paha karhu. Bitter-root jono on vuoriston
rotkoisin osa. Kaikkialla repivät
maata syvät rotkot ja taaja takkuinen
aluspensaisto peittää rinteitä.

Se on hevoselle mahdotonta maata,
pyssymiehelle vaikeata, ja siellä on vaikka
kuinka paljon hyvää karhun laidunta.
Sen vuoksi siellä on paljon karhuja ja
paljon ansamiehiä.

Könköselät, jolla nimellä Bitter-rootin
harmaat karhut tunnetaan, ovat vilkasta

ja hurjaluontoista rotua. Vanha könköselkä
tietää ansoista enemmän kuin
puolenkymmentä tavallista ansamiestä;
se tietää enemmän kasveista ja juurista
kuin luokka kasvintutkijoita. Se osaa
prikulleen sanoa koska ja juuri mistä
kutakin lajia toukkaa tai matoa on etsittävä,
ja yhdestä haiskahduksesta se tietää,
pyytääkö mailin päässä jälkiä seuraava
metsästäjä pyssyillä, myrkyllä,
koirilla, raudoilla, vaiko kaikilla näillä
neuvoilla. Ja sillä on yksi yleinen
ojennusnuora, joka on metsämiehelle
ainaisten yllätysten syy: "Mitä päättänetkin
tehdä, se tee nopeaan ja perusteellisesti."
Kun siis ansamies ja könköselkä
kohtaavat toisensa, niin karhu
joko paikalla päättää juosta tiehensä niin
kovaa kuin pääsee, taikka hyökätä miehen

kimppuun ja tapella, kunnes voitto
on ratkaistu.

"Pahain maitten" karhut eivät tehneet
niin: niiden tapana oli pitää kiinni kunniastaan
ja möristä kuin ukkosilma, ja
näin metsämiehellä oli aikaa sinkauttaa.
murhaava vasamansa; ja vasama on
koska tahansa ukkosta pahempi. Mies
voi tottua karjauksiin, jotka maata järistäen
ja sääriä vavistaen kiipeävät siihen
pikkuiseen kammioon, jossa hänen rohkeutensa
asuu; mutta karhu ei voi tottua
45–90 rihlan pehmeänokkaiseen luotiin,
ja siinä syy, miksi "Pahain maitten"
kaikki harmaat tapettiin sukupuuttoon.

Metsämiehet ovat siitä oppineet, että
ei koskaan voi arvata, mitä könköselkä
tekee; sen he vain tietävät, että
minkä se tekee, sen se tekee äkkiä.

Nämä Bitter-rootin harmaat karhut
kaiken kaikkiaan ovat sangen hyvin
ratkaisseet elämän arvotuksen valkoisesta
miehestä huolimatta, ja sen vuoksi
ne omissa jylhissä vuoristoissaan yhä
lisääntyvät.

Tietysti ei millekään alueelle mahdu
kuin oma määränsä karhuja ja liiat tungetaan
pois; ja niinpä erään nuoren
heikonlaisen paljasnaamaisen könköselän
kävi vaikeaksi pysyä sillä maalla, jota
se harrasti, ja sen oli pakosta lähteminen
maailmalle onneaan etsimään.

Se ei ollut mikään iso karhu, muutoin
sitä ei olisikaan pois tungettu; mutta se
oli ollut hyvässä opissa, niin että se
pystyi sangen hyvin muualla toimeen
tulemaan. Kuinka se vaelsi alas Salmon
River vuorille, eikä niistä pitänyt;

kuinka se kuljeskeli, kunnes joutui
Snake lakeitten okalanka-aitain joukkoon,
eikä tietysti voinut sinne jäädä;
kuinka sula sattuma käänsi sen idän
suunnalta, jossa puisto olisi ollut ja
tyyssijan tarjonnut; kuinka se päätti
kulkea Snake River vuoristoon ja siellä
tapasi enemmän metsästäjiä kuin marjoja,
kuinka se kulki niiden poikki Teton
vuorille ja inholla näki allaan Jackson's
Hole'n siirtokunnan, se ei kuulu Vahbin
elämäkertaan. Mutta kun tämä paljasnaama
könköselkä kulki Gros Ventre
jonon poikki ja Wind Riverin veden
jakajan yli Graybullin latvoille, niin se
joutuu juttuumme, aivan samoin kuin
se joutui Meteetseen harmaan karhun
maille ja hänen elämäkertaansa.

Könköselkä ei ollut tavannut ainoatakaan

ihmisen merkkiä siitä pitäen, kuin
Jackson's Hole jäi selän taa, ja täällä se
oli runsauden maassa. Se herkutteli
kaikkia vuodenajan herkkuja ja ilomielin
katseli helppoa pensaatonta maata, kunnes
sattui vastaan Vahbin merkkipuu.

"Syrjäisiltä pääsy kielletty!" tämä sanoi
niin selvään kuin taisi. Könköselkä
nousi pystyyn sitä vastaan.

"Tuli ja leimaus! onpas jymy karhu!"
Kuonon merkki oli päätä ja kaulaa korkeammalla
paljasnaaman korkeinta ulottumista.
No niin, tavallinen yksinkertainen
karhu tietysti olisi hiljaa hiipinyt
pois tämän keksinnön jälkeen; mutta
paljasnaama tunsi, että vuoret olivat velvolliset
häntä elättämään, eikä toimeentuloa
parempaa kuin tämä, jos vain osasi
väistää tuota isoa junkkaria. Se nuuski

paikat, piti tarkoin silmällä, oliko oikea
omistaja tulossa, ja söi yhä edelleenkin,
missä vain jonkun herkun tapasi.

Askeleen tai parin päässä tästä pelottavasta
puusta oli vanha petäjän kanto.
Bitter-root vuorilla semmoisten kantojen
alla usein on hiirenpesiä, ja paljasnaama
väänsi sen kyljelleen katsoakseen. Ei
siellä ollut mitään. Juurakko vierähti
merkkipuuta vastaan. Paljasnaama ei
vielä ollut oikein selvillä, mitä tehdä;
mutta sen kekseliääseen päähän juolahti
uusi tuuma. Se käänsi päätään puoleen,
käänsi toiseen. Se katsoa killisteli juurakkoa
ja sitten merkkiä pienillä porsaan
silmillään. Sitten se päättävästi nousi
juurakolle seisomaan, selkä puuta vastaan,
ja pisti sinne merkkinsä, ainakin
pään verran Vahbin merkkiä korkeammalle.

[Kuva]

[Tyhjä sivu]

Se kyhni selkäänsä kauan ja
kovasti ja kävi sitten ryvettämässä kurassa
päätään ja olkiaan, palasi taas
takaisin ja teki merkin niin isoksi ja
väkeväksi, ja niin korkeaksi, ja painostaen
sitä semmoisilla kaarnan raappeilla,
ettei sitä ollut mahdollista lukea muuta
kuin yhdellä tavalla – se oli kauhean
suuren tunkeilijan tappeluvaatimus nykyiselle
omistajalle, jonka kanssa hän
oli valmis tappelemaan ratkaisuun saakka,
jopa etsimällä etsi tilaisuutta tapellakseen
tämän hyvän maan omistamisesta.

Lieneekö se ollut sattuma, vai lieneekö
tarkotuksella tapahtunut, juurakko
ainakin vierähti toiselle puolelle könköselän
siltä pois hypätessä. Paljasnaama
asteli kanjonia alaspäin vahtien mitä
valppaimmin, oliko vihollista tulossa.

Ei kauaa viipynytkään, ennenkuin
Vahb sattui tunkeilijan jäljille, ja paikalla
sen koko puiston ulkopuolisen
luonnon raivo kiehahti.

Monet mailit se seurasi jälkiä useamman
kuin yhden kerran. Mutta pieni
karhu oli yhtä nopea jaloiltaan kuin
älyltään sukkela, eikä näyttänytkään
itseään. Se vietävä poikkesi vain joka
merkkipaalulle, ja jos suinkin oli keinoa
juonitella, niin että sai oman merkkinsä
korkeammalle pistetyksi, niin se teki
sen suurella uholla ja jätti suuret näkyisät
tuntomerkit. Mutta ellei ollut
tilaisuutta muuta kuin rehelliseen tiedonantoon,
niin se ei ensinkään lähestynytkään
semmoista puuta, vaan etsi läheltä
toisen puun, jonka vieressä oli joko
pölkky tai kivi, jolta kurkottaa.

Siten Vahb piankin huomasi tunkeilijan
merkkien olevan hänen omiaan
paljoa korkeammalla – se oli ilmeisesti
hirveä karhu, jota ei edes hän voinut
varmaan tietää voittavansa. Mutta Vahb
ei ollut mikään pelkuri. Hän oli valmis
tappelemaan, kunnes asia tuli ratkaistuksi,
oli se mimmoinen tahansa; ja
hän kulki maitaan puhki ja poikki tunkeilijaa
etsien. Päivän toisensa jälkeen
Vahb häntä haki ja varusteli itseään
tappeluun. joka päivä hän löysi tunkeilijan
jäljet, ja yhä useammin ja useammin
hän löysi nuo korkeat merkit
paljoa yläpuolelta omia merkkejään.
Usein tuuli kantoi hajua; mutta ei koskaan
hän saanut sitä nähdäkseen, sillä
ukon silmiä oli alkanut viime vuosina
sangen pahasti hämärtää; vähänkin

etäämmät esineet hämmentyivät pöperöksi.
Tuo yhtämittainen uhka tietysti
lopulta synnytti Vahbin mielessä levottomuutta,
eipä hän enää ollut nuori, ja
hänen hampaansa ja kyntensä olivat
kuluneet ja tylsistyneet. Vanhoissa
haavoissa tuntui kipuja vielä entistäkin
enemmän, ja vaikka hän hetken totuudessa
olisi voinut yltyä tappelemaan
vaikka kuinka monta ja vaikka kuinka
suuria harmaita karhuja vastaan, niin
kuitenkin ainainen pelko, tieto siitä, että
täytyi olla valmiina tappelemaan tuota
nuorta hirviötä vastaan vaikka millä
hetkellä, rasitti hänen mieltään ja alkoi
jäytää hänen terveyttään.

IV.

Könköselän elämä oli yhtämittaista
valppautta, ainaista valmiutta juoksemaan,
koukkuja tekemään ja keinoja keksimään
kohtauksen välttämiseksi, joka ei
voinut sille tietää muuta kuin äkkikuolemaa.
Monta kertaa se jostain
lymypaikasta katseli isoa karhua ja vapisi
sitä, ilmaisisiko hänet ehkä tuuli.
Monta kertaa sen pelasti sula häpeämättömyys
ja monta kertaa se oli jossain
rotkon kolkassa melkein umpimutkaan
joutumaisillaan. Kerran se pelastui vain
siten, että kiipesi ylös pitkää kalliossa
olevaa rakoa pitkin, johon ei Vahbin

valtava vartalo olisi mahtunut. Mutta
siitä huolimatta se mielettömässä itsepäisyydessään
yhä vain jatkoi puitten
merkitsemistä läänissä yhä laajemmalta
ja laajemmalta.

Viimein se haistoi rikkisaunan ja
kulki sinne. Se ei käsittänyt sitä vähääkään.
Siihen se ei vaikuttanut niin
mitään, mutta olihan ympärillä kaikkialla
omistajan jälkiä. Pahanteon vimmassa
könköselkä raapi lähteeseen kuraa ja
sitten kyhnintäpuun nähdessään nousi
kallionpykälälle ja sai siten merkkinsä
kokonaista viisi jalkaa Vahbin merkin
yläpuolelle. Sitten se hermostuneena
hyppäsi alas ja juoksenteli ympäri liaten
kylpyaltaan ja tarkkaan tähyten, kuullessaan
ääntä alaalta metsästä. Paikalla
se oli varuillaan. Ääni tuli lähemmäksi,

sitten tuuli kantoi varman todistuksen,
ja kauhistuneena könköselkä kääntyi ja
pakeni metsään.

Se oli Vahb. Hänen terveytensä oli
alkanut viime aikoina kangertaa; vanhat
kivut olivat palanneet ja paitsi takareittä
alkaneet kolottaa oikeata olkapäätäkin,
jossa vielä istui kaksi pyssynluotia.
Hän tunsi itsensä kovin sairaaksi ja
kivuista rammaksi. Onnahdellen, nytkytellen,
hän nousi tutulle penkerelle ja
siellä haistoi vihollisen; sitten hän näki
mudassa jäljet – hänen silmänsä sanoivat,
että ne olivat pienen karhun jäljet,
mutta hänen silmänsä olivat jo himmeät
ja hänen nenänsä, pettämätön nenänsä
sanoi, "nämä ovat sen kamalan ison
tunkeilijan jäljet". Sitten hän huomasi
puun, jossa oli hänen oma merkkinsä,

ja siinä erehtymättä oli vieraan merkki
hänen omaansa paljon korkeammalla.
Hänen silmänsä ja nenänsä olivat tästä
yksimieliset; vieläpä ne hänelle sanoivat,
että vihollinen oli aivan lähellä, saattoi
ilmestyä millä hetkellä tahansa.

Vahb tunsi itsensä sairaaksi ja kivuista
heikoksi. Hän ei ollut vähääkään sillä
päällä, että olisi halunnut vimmattua
tappelua. Tappelu näin epäsuotuisissa
oloissa. olisi ollut hulluutta. Hoidon
tällä kertaa laiminlyöden hän palasi
takaisin ja rinteellä kääntyi pois siitä
suunnasta, johon vieras oli kulkenut ja
se oli hamasta penikka-ajasta ensi
kerta, kun hän väisti tappelua.

Tämä oli käännekohta Vahbin elämässä.
Jos hän olisi vieraan perään
lähtenyt, niin hän olisi tavannut surkean

pienen raukan viidenkymmenen askeleen
päässä pelon tuskissa tutisemassa, kaatuneen
puun taa kyykistyneenä, seinällisessä
lehdossa kuin luonnon satimessa,
ja hän olisi sen varmasti musertanut.
Jos hän edes olisi kylpynsä kylpenyt,
niin hänen voimansa ja rohkeutensa
olisivat palanneet, ja vaikk'eivät olisikaan,
niin ainakin hän olisi ajoissa kohdannut
vihollisensa ja hänen loppuelämänsä
olisi ollut toisenlainen. Mutta hän oli
kääntynyt takaisin. Tämä oli hänen
elämänsä tienhaara, mutta mistä hän
olisi sen tiennyt?

Ontuen hän meni matkoihinsa, Shoshonien
alempien polvekkeitten liepeitä
kierrellen, ja pian taas tapasi tuon kamalan
hajun, jonka hän oli jo vuosikausia
tuntenut, mutta jota hän ei ollut

koskaan lähtenyt peräämään eikä päässyt
käsittämään. Se oli nyt aivan hänen
tiensä suunnassa, ja hän saapui sitä
kohti kulkiessaan pieneen paljaaseen
rotkoon, jonka pohja oli täynnään luurankoja
ja tummia esineitä, ja Vahb ohi
kulkiessaan tunsi monen eri eläimen
hajun ja sen laadusta tiesi, että ne makasivat
kuolleina tässä puuttomassa,
ruohottomassa rotkossa. Sillä yläpäässä
oli kalliossa halkeama, josta virtasi tappavaa
kaasua; näkymättömänä mutta
raskaana se täytti tämän pienen kurun
kuin ylitse vuotavan myrkkymaljan, ja
alapäästä sitä alati virtasi pois. Mutta
Vahb vain tunsi, että siitä virtaava ilma
hänen ohi kulkiessaan alkoi unettaa ja
pyörryttää ja ikäänkuin luotaan torjua,
hän sen vuoksi nopeaan lähti pois ja

tunsi iloa uuden kerran hengittäessään
havulle tuoksuvaa tuulta.

Kun Vahb oli ensimäisen kerran päättänyt
väistää, niin oli se seuraavalla kerralla
vielä paljon helpompaa; ja seurauksena
oli kahdenkertainen onnettomuus.
Sillä jätettyään rikkilähteen suuren muukalaisen
haltuun Vahb tunsi, ettei häntä
enää haluttanut sinne lähteä. Joskus
vihollisen jäljille sattuessaan hän. taas
tunsi puuskauksen entistä rohkeuttaan.
Hän päästi saman ukkosena jyrisevän
mörähdyksen kuin ennen vanhaan ja
lähti vaivalla löntystämään jälkiä pitkin
lopettaakseen riidan siihen paikkaan.
Mutta hän ei milloinkaan saanut kiinni
tuota salaperäistä jättiläistä, ja luunkolotus,
joka yhä paheni, kun hän oli saunastaan
karkotettu, päivä päivältä vähensi

sekä juoksemisen että tappelemisen
kykyä.

Joskus Vahb vainusi vihollisensa lähestymisen
sattuessaan olemaan tappelemiseen
sopimattomassa paikassa, ja
vaikk'ei hän juuri juossutkaan, niin
noudatti hän sentään haluaan päästä
jalkaa pettämättömälle maalle, jossa saattoi
voimiaan käyttää. Mutta tämän paremman
maan etsiminen ei koskaan"
johtanut häntä lähemmäksi vihollista,
sillä tiettyhän se, että etu aina on odottavan
puolella.

Toisina päivinä Vahb tunsi itsensä
niin sairaaksi, että olisi ollut mieletöntä
panna tappelun kautta kaikki alttiiksi,
ja milloin hän taas jaksoi hyvin tai ainakin
vähän paremmin, silloin ei vierasta
näkynyt, ei kuulunut.

Vahb pian huomasi, että vieraan jäljet
useimmiten olivat Kauppapuodin
puoleisella, Pineyn länsirinteellä, kaikkein
parhailla ruokamailla. Näitä hän
karttoi, milloin ei mielestään ollut tappelukunnossa,
niinkuin luonnollista olikin,
ja kun hänellä nykyään aina oli
milloin enemmän, milloin vähemmän
kipuja, niin merkitsi se, että paras osa
lääniä sai jäädä vieraalle.

Kului_ viikkoja. Vahb oli aikonut
palata saunaansa, mutta siitä ei koskaan
tullut mitään. Hänen vaivansa kävivät
yhä pahemmiksi; paitsi takakoipea oli
nyt oikea olkapääkin rampautunut.

Tappelun odotuksen pitkä jännitys
synnytti varovaisuutta, joka oli muuttumassa
peloksi, ja tämä yhdessä voimain
riutumisen kanssa alkoi murtaa hänen

rohkeuttaan, niinkuin sen aina täytyykin
tehdä, jos_ rohkeus perustuu lihasvoimiin.
Hänen jokapäiväisenä huolenaan
ei nyt ollut tunkeilijan tapaaminen tappelua
varten, vaan väistäminen, kunnes
vähän paranisi.

Siitä ensimäisestä pienestä paosta tuli
tällä tavalla ainainen pako. Vahbin
täytyi kulkea Pineyn laaksoa yhä alemmaksi
ja alemmaksi kohtausta välttääkseen.
Päivä päivältä väheni ruoka ja
viikkojen vieriessä hän yhä vähemmän
kykeni vastustajaa musertamaan.

Lopulta hän eli ja lymyili Ala-Pineyn
rannoilla – niillä samoilla paikoilla,
mihin kerran emo oli hänet vienyt
pikkuveikkojen keralla. Se elämä, jota
hän nyt vietti, oli hyvin saman kaltaista
kuin sen kammon päivän jälkeen vietetty.

Ehkäpä oli syykin sama. Jos
hänellä olisi ollut oma perhe, niin olisi
kaikki voinut olla toisin. Nilkuttaessaan
eräänä aamuna tietään ja etsiessään
karuista haapalehdoista vähän juuria
taikka madon syömiä pyynmarjoja, jotka
eivät kelvanneet edes oraville eivätkä
metsän kanalinnuille, hän kuuli lännen
rinteellä kiven vierivän metsiin ja vähän
myöhemmin tuuli kantoi sitä pelättyä
hajua. Hän kahlasi jääkylmän Pineyn
poikki – ennen aikaan hän olisi hypännyt –
ja vilusta vedestä nousi kautta
jokaisen karvaisen jäsenen vihlovia
tuskia, jotka näyttivät tunkeutuvan aivan
elämän juuriin saakka. Hän lähti taas
pakoon – minne, kunne? Ei näyttänyt
enää olevan kuin yksi tie – uudelle
karjakartanolle vievä.

Mutta sieltä kuului hälinää jo paljon
ennen, kuin häntä vielä voitiin huomatakaan.
Hänen nenänsä, luotettavin ystävänsä,
sanoi, "pyörrä takaisin, pyörrä
ja pyri vuorille", ja hän kääntyi takaisin,
vaikkapa sillä uhalla, että siellä kohtaisi
pelätyn vihollisen. Vaivalloisesti hän
onnuskeli pitkin Pineyn pohjoisrantaa,
pysytellen notkoissa ja puitten suojassa.
Hän koetti kiivetä kallionrinnettä, jota
hän ennen oli täyttä laukkaa juossut.
Puolivälissä jalka petti ja hän vieri alas
juurelle saakka. Pitkä kierros oli nyt
ainoa tie, sillä pois piti päästä – pois,
pois. Mutta minne? Ei näyttänyt olevan
muuta neuvoa kuin jättää pelätylle
vieraalle kaikki maat.

Ja tuntien, sen verran kuin karhu voi
tuntea, että hän vihdoinkin oli kukistettu,

voitettu, valtaistuimelta syösty, että
hänet oli omista maistaan karkottanut toinen
niin voimakas karhu, ettei sen kanssa
ollut tappeluun rupeamista, hän kääntyi
läntistä haaraa nousemaan, ja arpa oli
heitetty. Väki ja nopeus olivat hylänneet
hänen muinoin voimalliset jäsenensä;
kolme vertaa enemmän aikaa
kuin ennen kysyi nyt jokaiselle tutulle
harjanteelle kiipeäminen, ja kulkiessaan
hän vähän väliä katsoi jälkeensä, ajettiinko
takaa. Korkealla pienen latvahaaran
lähteitten takana kokosivat Shoshonet
kalpeina ja luotaan torjuvina;
siellä ei ollut vihollisia ja puisto kaikkineen
oli niiden takana – pois, pois piti
päästä. Mutta hänen kiivetessään tutisevin
raajoin ja lyhyin epävarmoin askelin
länsituuli toi löyhkän kuoleman

rotkosta, tuosta kamalasta pienestä kurusta,
jossa kaikki oli kuollutta, ilma
itsekin kuolettavaa. Se oli aina tavannut
inhottaa häntä ja karkottaa luotaan,
mutta nyt Vahb tunsi, että se oli sanoma
hänelle; se veti häntä puoleensa. Se
oli hänen pakoreitillään ja verkalleen
hän laahusteli sitä paikkaa kohti. Hän
tuli lähemmäksi ja lähemmäksi, kunnes
seisoi kalliokynnyksellä. Korppikotka,
joka oli laskeutunut alas syömään erästä
uhreista, oli paraillaan horroksiin vaipumassa
koskemattomalle raadolle. Vahb
kohotti tuuleen ison harmaakarvaisen
kuononsa ja pitkän valkoisen partansa.
Se haju, jota hän oli ennen vihannut,
oli nyt puoleensa vetävä. Ilma tuntui
omituisen purevalta. Hänen ruumiinsa
kaipasi sitä nyt. Sillä se näytti vaimentavan

--161--

hänen tuskiaan ja se lupasi unta,
samoin kuin oli tehnyt sinä päivänä,
jona hän ensi kerran näki tämän paikan.

Syvällä hänen allaan oikealla ja vasemmalla
ja kaikkialla, niin pitkältä kuin
silmä kantoi, oli se suuri valtakunta, joka
kerran oli ollut hänen; jossa hän oli niin
monta vuotta elänyt voimansa mahtiaikana;
jossa ei kukaan ollut uskaltanut
tulla häntä silmästä silmään katsomaan.
Ei koko maan piirissä voinut olla kauniimpaa
näköalaa. Mutta Vahb ei ajatellut
sen kauneutta; hän vain tiesi, että
siinä maassa oli hyvä elää; että se oli
ollut hänen, mutta että se nyt oli mennyttä,
sillä mennyt oli hänen voimansa ja
hän itse pakolaisena »etsimässä paikkaa,
kussa saisi levätä ja olla rauhassa.

Poikki Shoshonien kulki tosin puiston

tie, mutta sinne oli pitkä, ylen pitkä
matka, ja epätietoinen oli pitkän epätietoisen
matkan pää. Ja miksi niin
kauas? Täällä tässä pienessä rotkossa
oli kaikki, mitä hän etsi; täällä oli rauhaa
ja tuskatonta unta. Hän tiesi sen;
sillä hänen nenänsä, hänen aina erehtymätön
nenänsä sanoi, "tänne! tänne
nyt!"

Hän seisahtui hetkeksi portille ja
hänen seistessään tuulen tuomat höyryt
alkoivat salaisen työnsä. Viisi oli hänen
elämänsä uskollista vartijaa, ja paras ja
luotettavin niistä kimmautti selkosten
selälleen sen portin, jota se oli niin kauan
vartioinut. Hetkisen Vahb vielä seisoi
ja epäili. Hänen elinaikainen oppaansa
oli nyt vaiennut, vahtipaikkansa jättänyt.
Toisen vaiston hän tunsi itseään opastavan.

Erän enkeli se seisoi siellä,
pienessä laaksossa, ja nyökkäsi. Vahb
ei ymmärtänyt. Hänellä ei ollut silmää
näkemään kyyneltä; joka oli enkelin
silmässä, eikä säälin hymyä, joka varmaan
oli hänen huulillaan. Hän ei
edes nähnyt enkeliä. Mutta hän tunsi
hänen nyökkäävän ja nyökkäävän.

Vanha rohkeus kuohahti harmaan
karhun karkeassa rinnassa. Hän kääntyi
tieltä siihen pieneen rotkoon. Kalman
höyryt tunkeutuivat hänen mahtavaan
rintaansa, täyttivät sen ja kiehahtivat
hänen valtaisissa sankarijäsenissään,
kun hän rauhallisesti kävi levolle kiviselle
ruohottomalle permannolle ja hiljalleen
nukkui, niinkuin sinä ammoisena
päivänä emonsa syleilyyn Graybullin
rannalle.

Loppu.
The End.

